500 GAZTE ELKARTUKO DIRA BAKEAREN ALDE VITORIA-GASTEIZEN ETA ESKAUT MUGIMENDUAREN MENDEURRENAREN OSPAKIZUNA « VGaztea bloga\n500 GAZTE ELKARTUKO DIRA BAKEAREN ALDE VITORIA-GASTEIZEN ETA ESKAUT MUGIMENDUAREN MENDEURRENAREN OSPAKIZUNA\nKategoriak: Sailkatu gabea — 13 abendua 2012 07:33\nHurrengo asteburuan, Vitoria-Gasteizek bi ospakizun handiak bereganatzen ditu: “Espainiako Eskaut Mugimenduaren Mendeurrena” ospatzeko ekitaldia eta Bakeari buruzko ospakizuna: “Belengo Bakearen Argia” . Mendeurrenaren ospakizuna abenduaren 15ean (larunbata) izango da, 12:00etan, Goiuri jauregiko Martin de Salinas aretoan.\nGure hiria ezagutuz gain, bereziki eraztun berdea, Santa maria Katedrala eta hirigune historikoa, lehen aldiz Gasteizen egiten den ekitaldi bat ekarriko digute:\nAbenduaren 16an, igandean, 17:30ean Euskalerriko Eskautak heziketa mugimenduak Mugimendu Eskaut Katolikoarekin batera dei egingo dute urteroko Bakeari buruzko ospakizun batera, “Belengo Bakearen Argia” parte hartzera, hain zuzen ere.\nEkitaldia María Sortzez Garbiaren Katedralean (katedral berria) izango da eta bertan Espainiako puntu guztietatik etorritako 500 nerabe eta 200 hezitzaile bilduko dira Vienatik ekarritako argia banatzeko eta partekatzeko.\n“Ikusi nahi zaitut” lelopean, argia izango da elkartasunaren eta konpromisoaren ikurra; izan ere, bere bitartez elkarbizitza lortu ahal dugu bake politiko, soziala eta ekonomikoa.


Gmail konfigurazioa - Google Suite Hezkuntzan\nGoogle Appsen funtsezko zerbitzua da, erabiltzailearen email helbidea baita aplikazio guztietarako sarbidea.\nErabiltzaileen Gmail zerbitzua konfiguratzeko aukera ezberdinak eta hainbat informazio agertzen zaizkigu: Configuración de usuario, Direcciones de correo lectrónico, Labs, Hosts ...\nConfiguración de usuario (Configuración avanzada)\nAtal honetan egiten diren doikuntzak erabiltzaileen azpi erakunde edo erabiltzaile zehatz batentzat egin ditzakegu. Horretarako eskuinean dugun egituran erabiltzaile erakundea aukeratu eta egiten ditugun aldaketak erabiltzaile horientzat bakarrik izango dira.\nAukera anitz dagoenez erabilgarrienak bakarrik aipatuko ditugu.\nTemas: erabiltzaileren Gmail itxura pertsonalizatzeko.\nConfirmaciones de lectura de correo electrónico: mezu bat irekitzean igorleari irakurri dela esaten duen mezu bat bidaltzeko\nDelegación de correo: erabiltzaileak bere postontzira beste erabiltzaile bat sartzeko aukera emateko. Administrazioko erabiltzaileen edo mintegi-buruen postontzientzat izan daiteke erabilgarria. (Laguntza).\nFormato de nombre: email helbidearekin doan izenaren ordena aldatzeko.\nInbox aplikazioa gaitzeko.\nGmail sin conexión: mezuetara internetik gabe heldu ahal izateko.\nIkastetxeko email helbide guztiak agertzen zaizkigu eta bakoitzaren kontuan aldaketak egin ditzazkegu. Taldeak egiteko aukera ere agertzen zaigu.\nGooglek Gmailerako probatzeko ateratzen dituen funtzio berriak erabiltzeko aukera dugu hemen.\nBatez ere, G Suite for Business aukerarako.\nAutenticar el correo electrónico\nPosta zerbitzua gure domeinuarena dela ziurtatzeko. eInikara iristen zaizkigun mezuen notifikazioa gure gmailera iristeko atal honetatik egin behar da.\nDirección web: Gmailera sartzeko web helbidea. Webgune edo Sites batetik hesteka egiteko balio digu.\nRegistro MX: gure domeinuaren Hostean ditugun DNSak email zerbitzurako. Aurretik egina dugu hau alta emateko unean.\nSubidas de los mensajes de correo electrónico del usuario: erabiltzaileek beste posta zerbitzu batetik datuak migratzeko aukera emateko.\nDesinstalar servicio: ikastetxeko erakunde bati Gmail zerbitzua ezgaitzeko.\nDelegación de correo: besteerabiltzale batekin zure posta partekatu nahi izanez gero\nReenvio automático: erabiltzaileek jasotzen dituzten mezuen birbidalketa aukera gaitzeko. Oso erabilgarria izan daiteke IRAKASLE edo GURASO erabiltzaileentzat ikastetxeko mezuak email pertsonaletara birbidaltzeko.\nConservación de correo electrónico: erabiltzaileen sarrera ontziko mezuen ezabatzea zehazteko.\nAñadir pie de página: ikastetxeko orri oin korporatiboa ezartzeko bidaltzen diren mezuei. Egokia da orri oin orokor bat diseinatzea ikastetxeko posta zerbitzu guztiarekin (logoa, ikastetxeko datuak eta pribatasun mezuak jar daitezke).\nRestricciones de envio: emaila ikastetxeko erabiltzaileen artean bakarrik erabiltzea nahi badugu, hemen dugu aukera.\n* Mezuen sarrera-irteerei mugak jartzeko zenbait aukera ditugu.\nGooglen laguntza: https://support.google.com/a/topic/9202?hl=es&ref_topic=9197


"Aurten, Irlanda asko saldu dugu udako oporretarako" - Debagoiena - Goiena.eus\n"Aurten, Irlanda asko saldu dugu udako oporretarako"\nEneko Azkarate Laspiur 2018-07-20 19:00\nDebagoiendarrak "bidaiariak eta bidaia zaleak" direla dio Beatriz Aldaik, bidaien saltzaile eta espezialistak -Arrasate Bidaiak-. Udako oporrei begira, aurten "poztasun berezia" antzeman du herritarren partetik. Hogei bat urte daroatza sektorean lanean.\nHonako hau izaten da bidaia agentzietan jende gehien ibiltzen den sasoia?\nBai, bai; gehienek abuztuan hartzen dituzte oporrak, nahiz eta azkeneko urteotan igarri den jendeak urtean zehar ere asko bidaiatzen duela eta oporrak banatzen dituela urteko beste sasoi batzuetan. Aste Santuaz gain, zubiak direnean, urrian, udaberrian…\nDenborarekin planifikatzen dira oporrak?\nBai, oro har, bai. Udarako, otsailean-eta hasten da jendea. Hala ere, azkeneko momentuan aritzen denik ere bada, eta horiendako beti daude eskaintzak azken unean, ze maioristek inbertsio handiak egiten dituzte charter hegaldietan eta saldu ez dituzten apur horiek salgai jartzen dituzte prezio onetan.\nBereziki asko bidaiatzen dute debagoiendarrek?\nBai, bai, bidaiazaleak eta bidaiariak gara eskualde honetan.\nBatez ere, zeren bila doaz bidaia agentzietara debagoiendarrak?\nDenetik dago. Batzuek egunerokotasunetik ihes egin nahi dute bakarrik, eta eguzkiaren edo lasaitasunaren bila doaz; beste batzuk leku berrien bila doaz; eta familia asko, seme-alaba nerabeekin-eta, nazioartera doaz, toki berrien bila: Costa Rica eta halakoetara…\nZein da aurtengo opor-leku izarra?\nIrlanda asko saldu dugu; eta Madeira, Costa Rica, Ameriketako Estatu Batuak… Thailandia ere urtero saltzen da, Asiako herrialderik merkeena da.\n2008ko krisialdia erabat gaindituta dagoela esan daiteke?\nGauzak aldatu egin dira eta krisi aurreko egoera ez da oraingoa, baina aurten, egia esatearren, igarri dugu poztasun berezi bat udako opor bidaiak kontratatzeko orduan.\nZertan eragin dizue bidaia agentziei Internetek?\nOhiturak aldatu diren dudarik ez dago, baina guk ere kontratatzen ditugu bidaiak Internet bidez, eta, hotelak bezala, baita etxe turistikoak ere. Kontua da guk bezeroaren aurrean erantzun egiten dugula, berme bat eskaintzen dugula, betiere, legearen barruan, gainera. Hogei urteko esperientzia dugu. Hori baloratzen duenik ere bada.


COVID-19an positibo berri bat egoitzetako egoiliarren artean - Artikulua - Gipuzkoa ETORKIZUNA ORAIN\nCOVID-19an positibo berri bat egoitzetako egoiliarren artean\nDonostiako Hermano Garate - San Ignacio guneko bigarren pertsona bati diagnostikatu diote gaitza\nAzken 24 orduetan egoiliar batek COVID-19an positibo eman du Donostiako San Ignacio zentroan –Hermano Garate zentroarekin batera egoitza-gune bera osatzen du–, eta, beraz, azken kasu honekin aste honetan bi pertsonari diagnostikatu diote gaitza gune horretan. Ondorioz, bi horiek dira lurraldeko zaharren arretarako egoitza sarean indarrean dauden COVID-19 kasuak. Sintomak azaleratu ostean baieztatu ahal izan da positibo eman berri duen pertsonaren diagnosia eta, momentuz, egoitzako instalazioetan bakartuta dago. Atzo Hermano Garaten konfirmatutako kasuak, berriz, Eibarko Ospitalean jarraitzen du, COVID-19a jasaten duten egoitzetako egoiliarren arretarako gune berezian.\nHermano Garate - San Ignacio egoitza-gunean dagoeneko paseatzera irtetzeko aukera mugatuta zuten eta bertan kokatutako eguneko zentroak itxita dirau. Hasiera batean, gune osoko egoiliar eta langileei egindako prebentziozko baheketan negatibo eman zuen bigarren kasu honek; ondoren sintomak garatu zituen, ordea. Orain, PCR testak egingo zaizkie berriro azken kasu positibo honen sektore berean bizi diren egoiliarrei, zein bertako langileei.\nLurraldeko adinekoentzako egoitza sareak 65 zentro eta 5.425 plaza ditu. Gizarte Politiketako Departamentuak, Eusko Jaurlaritzako Osasun Sailarekin etengabeko harremanean, Zaintza eta Alerta Sistema aktibo mantentzen du Gipuzkoako gizarte-zerbitzuetan eta -baliabideetan COVID-19ari aurre egiteko eta, horrela, birusaren hedapena denbora errealean zaintzeko eta gizarte-baliabideak eta -zerbitzuak indartzeko.


25 Vaíllo_Irigaray (Unai) 2012-10-20 by grafo grafo - issuu\nLarunbata, 2012ko urriaren 20a\nEraikin biomimetikoa Azal metalikozko harribitxi misteriotsu bat eraiki berri dute Iruñeako Nafarroako Ospitalegunearen etxe-uharte handian, Biomedikuntzaren ikerketa-zentroa hartzen duena UNAI FERNANDEZ DE BETOÑO\nAFARROAKO Ospitaleguneko XIX. mendeko eraikin zaharrak ordezkatzen ari dira apurka-apurka. Osasunzerbitzu publikoaren azken berritasuna biomedikuntzaren ikerketa-zentroa da, hainbat laborategiren eta berrikuntza garatzeko bestelako espazioen biltegi. 12.000 m2-ko azalerako eraikin dotoreak banaketa funtzionala du: erdisotoan, biltegia; behe-solairuan, areto nagusia, liburutegia eta administrazioa; eta, lehen eta bigarren solairuetan, ikerketarako laborategiak eta zerbitzuguneak. Guztia, inguratzaile zinez berritzaile baten barnean.\nBiomedikuntzarako edukiontzia izanik, arkitektoek diote eraikin biomimetiko bat diseinatu dutela; hau da, haien arkitekturak natura izan duela inspirazio-iturri hirukoitza. Zehazki, gameluaren forma konkordunaren, hartz zuriaren azal funtzio anitzekoaren, eta hostoaren egituraketa arinaren bidez. Hiru metafora horiek jarraitu omen dituzte ikerketa-zentro berriaren proiektuan. Eraikinaren sekzio edo silueta berezian gauzatzen da lehen metafora: haren estalkian konkor batzuk agertzen dira, bereziki instalazio-makinak jasotzeko, gameluak ura biltzeko egin ohi duen bezala. Beste bi metaforek, berriz, eraikinaren azalean dute isla: kanpoko geruza metalikoak, hartzaren azalaren moduan, tenperaturaz babesteko funtzioa du, eta, aluminiozko xaflen tolesdura triangeluarrek hostoen egitura egonkorra baina arina imitatzen dute.\nAluminio anodizatuzko xafla zulatu eta tolestuek atzeko leihoak ezkutatzen dituzte, eraikinari itxura misteriotsua emanez.\nLizentzia poetiko hutsa izan edo ez, biomimesiarenak emaitza arkitektoniko txundigarria lortzeko parada eman du. Orain, arkitekturaren ikerketak biomedikuntzaren ikerketari lekukoa pasa diezaiola.\nBIOMEDIKUNTZAREN IKERKETA ZENTROA Kokapena: Nafarroako Ospitalegunea, Iruñea. Arkitektoak: Vaíllo + Irigaray. Sustatzailea: Osasunbidea - Nafarroako Osasun Zerbitzua. Data: 2007-2012. Argazkiak: Rubén Pérez Bescós. Ikerketa. Antonio Vaíllo (Bartzelona, 1960) eta Juan Luis Irigaray (Nafarroa, 1956) arkitektoen lana hainbeste aipatzen den ikerketaren erakusgarri bikaina da. Ez dira konformatzen merkatuan dauden ohiko eraikuntza-sistemekin. Arkitekturarako adierazpide berriak etengabe bilatuz, emozioa helaraztea lortzen dute, baita materialik mespretxagarrienarekin ere. Audenasarako bulegoetan, esaterako, gurpilen kautxuzko pneumatikoak birziklatu dituzte fatxadarako material gisa. Ikerketa, garapena, berrikuntza… eta buru-azkartasuna. Azala eta hezurdura. Vaíllo + Irigaray bulegoaren arkitekturan protagonismo handia hartzen dute eraikinen azalak zein hezurdurak, fatxadak zein egiturak, alegia. Iruñeko biomedikuntzaren ikerketazentroa horren adibide ona da: azal metaliko eta sofistikatuarekin batera, nabarmena da altzairuzko saihetsen egitura-erabilera, eraikinaren konposizioan ere parte hartzen duena. Egitura, beraz, ez da zertan ezkutuan estali beharreko zerbait.\nVaíllo eta Irigaray arkitektoen proiektu honetan, fatxadetako sareta-xaflek barnealdera sartzen den argia iragazten dute, ikerketarako aproposa izan nahi duen giro sofistikatua eratuz. RUBÉN PÉREZ BESCÓS\n25 Vaíllo_Irigaray (Unai) 2012-10-20


| Arauak 5: Lerroz aldatzean marratxoa nola jarri eta Bat-batean.euskaljakintza\nBy Maite on 2006(e)ko azaroak 28 in arauak lantzen\nKaixo, lagunak! Zer moduz alfabetoa, zenbakiak, orduak eta ordinalak? Dena garbi dago orain arte? Horixe espero dut. Dena den, ez ahaztu ez dagoela debekatuta zalantzak galdetzea! 😉\nGaurko saiorako bi arau prestatu dizkizuet (zein baino zein errazagoa):\nLerroz aldatzean marratxoa nola jarri.\nBat-batean eta antzekoen idazkera\nPrest? Has gaitezen, bada, lehenbailehen luzamendutan ibili gabe!\nLerroz aldatzean marratxoa nola jarri:\nLerroz aldatzean, hitza zatitu beharra dagoenean, hitza silabaka zatitzea gomendatzen da, eta ez morfemaka:\n– Duzu-en, e.a.\nEta ez gizon-ek, zakurr-a, duzue-n,e.a.\nBat-batean eta antzeko hainbat hitz:\nHonela idatziko dira hitz hauek:\nBat-batean, bat-bateko, bat-batekotasun…\n(Lehenbizikoa marratxoz eta beste biak marra gabe eta bereiz)\nEz erabili beste formarik: bat batean, bapatean, behinik-behin…\nHonekin batera, Euskaltzaindiak gogorarazi nahi du esapide hauen ahoskerak betiko legeen arabera egitea ongi dela (batipat, adibidez).\nAtezainek kaskoa bai?


Bai, arraro samarra, bitxia\nitzultzailea: Josebe Alkorta\nMarranta batekin hasi zen guztia. Aurretik beste buruhauste batzuk egon bazeuden. Nire begirada lotsagabea, argia eta sarkorra; jakin-min aseezinak dakarren ikuspegi zabala, beraz.\nSkatea. Auzokoen arteko errietak. Nire ausardia energetiko geldiezina. Nola ez, bada, irudikatu neure burua alde batetik bestera baloi baten atzetik korrika! Askatasuna joan eta etortzeko, sartu eta irteteko. Bai, libre bizi izateko izan dudan zortea. Zer esanik ez, ilea motz-motz eta amaren gustuko gizonezko praka garestiak. Haren edertasuna, gaztetasuna eta ausardia! Hemeretzi urterekin haurdun geratu zen, ni bere sabelean. Aitaren samurtasuna, beti nirekin egoteko prest, mendian eskalatzen laguntzeko, edota itsasoan murgiltzeko.\nMaiz ohartarazten zidaten inoiz inoren mende ez izatearen garrantziaz. Egun batean ama ile-apaindegi batetik atera zen, ilea motz-motz, eta lihozko soineko gris zahar bat jantzita. «Polita kontrastea!», esan nuen neure artean. Apurtzailea, kitzikagarria. Hain ederra ikusi nuen, hain desberdina. Ni oso gaztea eta maneiaerraza nintzen. Beti miretsi izan dut. Eta berak bazekien, eta ile-apaintzaileari esan zion hurrengoan ez zuela nahi hainbesteraino mozterik, mesedez. Buruhausteak bagenituen, noski, baina hitz gehienak ederrak eta amodiozkoak izan ziren: «Ez da arraroa, berezia da». Zortzi edo bederatzi urteko mutil kozkor hark bazekien jada zertaz mintzo zen; itxura oneko mutikoa zen Ander, txit argia eta alaia. Ziurrenik baten batek arraroa nintzela esango zuen.\nKuiarra nintzela, bai, arraro samarra, bitxia. Fintasunez defendatu ninduen. Lagun onak ginen. Preziatzen genuen elkarren konpainia sasoi batean. Biziki maite nituen lagunarekin Txurdinagako zelaietan alde batetik bestera korrika emandako orduak. Musu bakar bat ez zen egon. Elkar ukitzen genuen, lurrean iraulkarazten ginen, eta konplizeak ginen, armarik gabeko borrokalari garaitu parea belardian etzanda. Patioko hormak eskalatzen genituen. Palaz jolasten genuen, eta bizikletan txoriek bezain agudo ihes egiten genuen. Geure gorputz biluzi eta bustiak igerilekuko txirristan behera paseatzen genituen; adin ezberdineko mutiko eta neskato pila ginen berriki estreinatutako lotegi-auzo hartan. Gainera, ez zegoen eskola partikularrik, ezta play-rik ere, eta telebistari ez genion jaramon gehiegirik egiten; kaleko hotsak erakarrita, astegun buruzuria izanik ere, afalordura arte ez ginen inoiz etxeratzen. Neguan zehar, atariak eta ganbarak baliatzen genituen. Mutil batzuek harro esaten zuten elkarrekin masturbatzen zirela. Eta neskok ez geunden izarrei begira.\nUda osoan ibili nintzen igerilekuan, gutxi gorabehera neure adineko ijito baten atzetik; hamar bat urte izango zituen, azal beltzarana. Benetan zen ederra. Hura bizkarraldea! Neure fantasia erotikoen parte izan zen luzaroan. Baina goazen Anderren harira. Ander ez zen mutil ijitoa bezain ederra, baina berezia zen. Ez dakit nola, Pedro agertu zen gure bizitzetan eta nik neuk onartu egin nuen. Biak nituen maite. Egundoko ekipoa osatzen genuen. Eurek ere elkar onartu zuten, euren erara bat eginez. Ez zen gaizki atera, baina esan behar dut gerora ziria sartu ote zidaten susmoa izan nuela, hautatzen jakin ez izanaren sentsazioa eta, finean, Pedrorekin izandako bikote-harremana iruzur txikia besterik ez zela izan.\nPedrok musu ematen zekien eta Ander baino ausartagoa zen. Ander, ordea, askoz ere azkarragoa. Eta, beno, ni neronen buruaren jabe nintzen; Anderri erabakia hartzea asko kostatzen zitzaion, eta ni jakin-minez gainezka nengoen; izugarri gustatzen zait jolastea, gauzak probatzea eta esperimentatzea. Nola musu eman ikasi behar nuen, eta baita ikasi ere. Arrats batean, dozenaka karta-jokoren ostean, azkenean, eskailburuan elkar musukatu genuen: aitzaki-maitzaki. Pedrok armadan bukatu zuen. Argi dago mutil harekin ez nuela usaimena batere zorrotz ibili. Egun, gurasoen etxera bisitan noan bakoitzean, Anderren bila hasteko gogoa pizten zait, haren etxeko atariko txirrina jo eta zor diodan musu hura emateko, bere amodiozko keinuarengatik: «Ainhoa ez da arraroa, berezia da». Maitasunari eta adiskidetasunari gehiago eskatzerik ba al dago, bada?\nHaiekin, neskekin, zorabiatzeko modukoa izan zen. Fikziotik urrunago ezin zitekeen egon kontatzen ari natzaizun pasarte biografiko hau. Arraroa. Bitxia. Kuiarra. Izen guztiak errealak dira. Bilbon umetan ezagututako hezur-haragizko neska-mutilak dira. Neskato haiekin mutilekin baino lehen fortunatu zen, eskolan elkarrekin ordu asko ematen genituen-eta. Diziplina eta erotismo saioak. Esther, ile gorria eta jostalaria. Penelope, androginoa eta sutsua. Kristina, esanekoa eta leiala. Esther ez zen Kristina bezain maneiaerraza, bazekien ni nola jeloskor jarri; hura nuen begikoena, eta hura izan zen gehien sufriarazi zidana ere. Elkarrekin joaten ginen Ronda kalean dagoen Gurutzeko Alaben Ikastetxera. Bai, haraxe, Herriko Tabernaren aldamenean dagoen mojen ikastetxera. Ronda, hiriko antzinako harresia. Nork esan zuen hormigoi armatuzko harresiak ezin direla dinamitatu?\nNerabe nintzela lesbianizatu eta ofizialki feminista agertu nintzen, Jarrain, egia, baina lehendabiziko orgasmoa neskato ikaskide batekin izan nuen, irakasle eta ikasle roletan jolasean genbiltzala, neure amonaren etxean. Granaden gelan. Horrela deritzot, zeren izeko Inesek eta biok ordu luzeak ematen baikenituen sukaldearen aldamenean dagoen gela hartan granadak zuritzen, eta elkarri isilean sekretuak kontatzen. Belosti kaleko 12. atarian bizi ginen, ganbara batean. Ines amaren ahizpa da eta nik baino sei urte gehiago ditu. Bat, bi, hiru, lau, bost, sei…\nHau plazera, xalotasunez eta haragikortasunez beteriko pasarte bakoitza, segundo gozagarri bakoitza, urte bakoitza kontatzea! Zazpi urte ez nituen izango eta lagunari zartakoak ematen uzten nion. Gaiztakeria egina nuen, agindutakoari entzungor eginez. Orgasmoa izan nuen. Lehendabizikoa. Lezioa ikasteke neukan eta korritu egin nintzen. Zartakoak hartuz zoriontsu. Eta orgasmoa izan nuen entzungor egiteko prestu agertu nintzelako, naizena izaten ausartu nintzelako. Ezberdina. Kuiarra, bai, arraro samarra, bitxia. Eskarmentu hari esker ikasi nuen neure gorputzaz areago gozatzen, eta sarri masturbatzen nintzen, gori-gori, izerditan blai eta indarrik gabe, izugarrizko plazeraren besoetan errenditu arte. Nire jostailuen artean (gehienak legoak eta puzzleak ziren) bazegoen E.T. buruhandi samar bat, atzamar puntan pizten zitzaion argi fosforo berdea zeukana. Barbiek eta lurrez kanpoko munstro hark bikote xelebrea osatzen zuten. Neska-mutil lagunak izango zirela diot nik.\nBenetan. Istorio hau ez da bat-bateko asmakizuna. Kuiarra izatea beste planeta batekoa izatearen hurrena da: «Ez gara mundu honetakoak». Eta horixe da kuiar arraroa izatearen onura, zeure mugarik gabeko irudimenak legezkoa denaren eta araututakoaren estra-radiora edota periferiara bultzatzen zaituela, errudun sentiarazi gabe. Errua marrantaren eskutik etorri zen. Beno, errua baino gehiago, beharrezko zuzenketa izan zen, madarikaziozko zentzutasuna, oparotasuna xahutzen zuen gabezia, askatasun murriztapena. Solfeoko eskola jasangaitzak. Nire ahotsa zakarregia zen, neskato batentzat onartezina.\nNabarmena zen, ordea, ez zela nire ahotsaren zakartasuna soilik, hor zeudela neure izaeraren gordintasuna, neure lumaren lotsagabekeria, neure ohitura nahasiak eta besterekin harremanetarako nuen berezko naturaltasuna ere. Sekula frekuentziarik onena lortu ezina, normaltzat eta atsegingarritzat hartzen dena. Behin eta berriz atzera botatako nire ahotsarentzat ezegokiak ziren rolak, gidoiari emaniko itzuliak, linealtasun espresiboa hausteko irrika bizi hura. Neure barreneko ahotsaren eta buruko ahotsaren autokontrol hori, doinu jario kontziente eta kaotiko hura. Kuiarra naiz disonantea naizelako. Hori zela eta, solfeoko irakasleak gurasoei iradoki zien logopedarengana eraman nindezatela. Hobe boxeoko entrenatzaileren baten zerbitzuak kontratatu izan balituzte. Logopeda emakumezko adindua zen, eta motots tente eta urdindua zeukan. Haren etxean, Monster familiarena baino itzalagoan, argirik ez zen sartzen. Zenbateko iluntasuna ezkuta daitekeen bizitza batean! Temati saiatzen zen eztarrian nituen noduluak osatzen, eta j hizkia —aldaera guztiekin— ahoskatzen nuen bakoitzean, errieta egiten zidan, pianoa jotzen ari zelarik: «ez ezazu j-rik ahoskatu, zure ahotsarentzat guztiz kaltegarria da eta». Bere torturen ordainsaritzat, gailleta edota madalena bakarra oparitzen zidan beti saioaren bukaeran. Zeharo galdu nuen abesteko gogoa. Nire ahotsaren tinbrea eta tesitura geroz eta sailkaezinagoak ziren. Kuiarra izatea konposizio polifonikoak sortzea da, zatar badira ere, indize akustikoaren nazioarteko sistema-araudiari erreparatu gabe.\nOrain dela gutxi, baten batek aurpegiratu zidan beste andre guztiek darabilten kode berbera ikasi beharra nuela. Ez dut uste gaur inork lortuko duenik Mari motots ilun eta blindatu hark lortu ez zuena. Abisua da. Kuiarra izan nahi dut. Bitxia naiz. Egia da porrotaren puntura iritsi eta, berau gaindituz gero, atzera itzultzerik ez dela izaten; eskerrak, jada ez dago ezer nire martxa arranditsua oztopatuko duenik. Zikiratzetik libratu ziren barrokoko mutiko abeslari haiexek bezalakoa naiz. Bizirik irauteko jaioa. Inork ezin izan du menderatu nire ahotsa. Kuiarra izatea uhin konplexu bilakatzea da, glotisaren eta diafragmaren arteko nerbioen tik konbinatua. Tika oharkabeko astindua da, zerbait erritmikoa, gorputzaren atal batean edota gehiagotan gerta daitekeen kontrakzio edota oszilazioa. Kuiarra izatea burrunba bolkanikoa eragitea da, sismo magmatikoa azalaren parean. Kuiar bilakatzea da ehun giltzarrapoz itxitako kaiolatik at bizitzea. Kuiar errenditzea da laino guztien gainetik aurrera egiteko gaitasuna, amildegian jauziak eta itzulipurdiak egitekoa, burezurrik hautsi gabe. Kuiarra zarela aldarrikatzea da plazerez kantuan eta dantzan aritzea, bizitzak sorkuntzarako duen gaitasuna baiestea.\nBizitza benetan ederra da, baina mundu armatu, krudel, dikotomiko, absurdo eta androzentriko hau guztiz tamalgarria da. Chauen, XXI. mendea. Neska marokoar batek, leihotik kalera begira, transgenizatze prozesuan dagoen lesbiana talde bati erreparatzen dio. Bio-eme kaukasiarrak dira eta oinez doaz gozotegi bateko atarira. Europatik datoz. Pasaporteak behar bezala dauzkate eta atzean utzi dute Ceutako hautsez betetako muga. Eta, madarikatutako olerkariaren gisa, goizean goiz, gosaltzeko orduan, ogi edo pastel zatitxo bat jateko asmoarekin, patrikatik ateratzen dute larruzko kikara eta nolabaiteko elixir flasko bat, farmazietan turistei saltzen dizkieten horietakoa, behar izanez gero elur-urez nahasi ahal izateko. Gupidarik gabe ari du euria; erreka bete ur dator mendian behera Medinako kaleak urpetzera. Lesbiana europarrak dendan sartzear daudela, zarata arin batek denak gora begira ipintzen ditu. Luzaroan jakin-min biziz begira zeukaten neska marokoarra ikusten dute parez pare. Gozotegian mahaitxo batean eseri dira. Aurrez aurreko etxean, neska gaztea haiei begira dago, eta agurtu eta jaisteko gonbita egin diote. Baina bera leiho atzean ezkutatu da, gonbidapenaren beldur izan balitz bezala. Emakume gaztearen handitasunak eta nobleziak bereganatu egiten ditu, gorputza zeharkatu balie bezala. Emakumeak, dudarik ez, barru-barruko zerbait adierazi die une hartan. Bihotzak ahulduta eta gutxituta geratu dira emakume hark zergatik ezin zuen berengana etorri konprenitzen dutenean, edota eurak emakumearengana bisitan joan haren bizitoki edota lantegira. Hodei baten itzala igaro zaie buru gainetik, aireko erraldoi baten kaparen erreflexua bezala zerua zeharkatuz. Sentsazio irmoa eta arraroa, kuiar samarra, begirada haien trukaketak eraginiko mugimendu handi eta erabat isilaren ondorengoa. Ikuspegi horrek lainotu egiten du paisaia. Luzaz egon dira triste, urduri, eta burutik pasatu zaie guztiz zilegi dela bortizkeria erabiltzea emakumeak esklabo bihurtu eta askatasunezko bizitza debekatzen dieten gizon armatuen armadaren aurka. Kuiarra izatea zitalkeriaz hausnartzea ere badelako, eta esklabotzaz, lesbofobiaz, misoginiaz, eta biolentziaz ere bai. Kuiar bihurtzea mingarria da, baina askatu egiten gaitu.\nDen-dena marranta hozkil baten eskutik etorri bazen ere, datorrena beti korapilatuz joango da. Beraz, utz iezadazue tonu serioagoa jartzen. Zeren, kuiarra izatea ez da beti jairik jai hodeietan hegaldatzea. Gaur eskuartean duguna nodulu-errizoma bat da, eztarrian nahaspilatzen zaigun anormaltasuna; irentsi ezineko korapilo latza. Ezberdina izatea zer den jakinaren gainean, ez da batere lan erraza ezberdintasun horiei guztiei aurre egitea jarrera arakatzaile eta eraikitzailez. Jakin badakigu errealitatearen irismena zein den —letra larriz—: Errealitatea Bera; eta nolakoak diren buru zurrunen miopia eta arima subertsibook pairatzen dugun gain-esposizioa. Idazki hau paratzerakoan, guztiz jabetzen naiz mugez eta itsukeriez. Izan ere, narratiba kuiarrak egiturak eta eskemak apurtzen ditu. Kontaketa honen funtsa zein xedea oinarrian liberatzailea eta sendatzailea izanik ere, ukaezina da beronen sortze-lanak gainezka egiten digula. Kuiar bilakatzea arin eta aldabera bihurtzea da, ekimenak eta mugimenduak arinduz. Paradoxikoki, bertute horiek ulertezin bilakatzen zaizkie beren burua normaltzat jotzen duten pertsona gehienei. Maiz konplexutasunetatik, aukera eraldatzailetatik ihesi ibili nahi duenik ere badago (hobe sobera ez pentsatzea; edota batere ez pentsatzea ere), zeren, kritika, hausnarketa eta meditazioa eskatzen dituen lan baten aurrean jartzea ez baita batere erraza; gainezka egingo digun erabateko premia bilakatzerainoko lan gordina da. Marie Laure Bernadac-ek Louise Bourgeois-en obrari buruz zioen bezala, bere emakume/etxe binomio nahasketak, arkitektura eta okela, inorganikoaren barrenean kokatutako organikoa ematen duela, malgua zurruntasunaren barnean, kezkagarria eta, aldi berean, lasaigarria. Damu zeihar batekin, eta plazer desbideratuarekin, ekaitzaren ondotik aterraldi atezua datorrela antzematea lakoa litzateke. Zakar eta indartsu. Olatu asaldatzaile eta istilu artean aztoratutako giharren konbultsioa. Egoera polemiko eta liskartia. Bortitza. Neurriz gaindikoa. Idatzi eta gero, kritikoki pentsatu eta produktu intelektual zitala, hots, araudi zapaltzailearekiko disidentea (kuiarra) sortu eta gero, zailtasunez jositako eremu batera biltzen zara. Hormetan angelu zuzen bakar bat ez duen etxe baten atalasea zeharkatzen da. Irudi geometrikoek ez dituzte lerro bi edota bi plano elkarzut osatzen. Ezer ez da abiarazten puntu berberetik. Ezerk ez du 90ºko baliorik. Mozorroz eta txantxoz betetako espazioa. Dantza tragiko honetan, askatasunaren eta premiaren arteko borroka klasiko honetan, subjektu sortzailea opakoa eta ahula da, eta bere azala beste edonorena bezain sentibera. Beste gorputzak maite dituen gorputza. Eguzkiaren argi zabal eta arriskutsuari irekia, lurraren zilborrari lotua. Kontrajarritako sentsazioak. Pentsamendu kritikoa. Kuiar erara idaztea adierazpen- eta sexu-askatasunaren aldeko alegatua idaztea da. Kuiar aritzea arriskuen aldeko apustua egitea da munduan diferentzia markatzeko, zuhurtziaren eta zoramenaren arteko muga zeharkatzeko arriskuaz guztiz jabetu arren.\nBadago zoramen gozagarririk ere: neure lehen king tailerra. Pradillo antzokian izan zen, Madrilen. Txinpartak atera ziren handik (sasoi bateko kolonia-ura bezala). Tximista, trumoi eta txinpartak gaitzarentzat, heterosexuala da eta! Diane Torr artista eta drag performerak zuzentzen zuen. Mutazio askatzaile hark betiko aldatu ninduen, inozentzia zatia galdu bainuen, eta horrek min ematen du, baina aldi berean sendotuta atera nintzen. King tailerrean zehar, mozorrodun figura arteko dantzaldian parte hartzen da, nork bere buruaren dimentsio fisikoak aldatu nahian. Mozorro-dantza horretan, Judith Butler-en esanetan (Butler, 2009: 40), barneko arima arriskuan jartzen dugu, subjektua ez baita bere baitan izateko gauza. Nork bere burua-arriskuan-jartze hori bertute mota bat da, Friedrich Nietzschek (2008: 212, 246, 250) arte dionisiakoaren trebetasunean deskubritu zuen bertutea, liluraren eta estasiaren artea. Filosofo kezkagarri horrek bi botere aurkitu zituen, giza lainotasuna bere buruaren ahanzturaraino eramango dituenak: udaberri sena eta edari narkotikoa. Kasu bietan hausten da, dio, principium individuationis (indibiduazioaren printzipioa) eta guztiz desagertzen da subjektibotasuna, giza ororen biolentzia-erupzioaren aurrean, areago, naturala/unibertsala dena. Subjektu dionisiar sortzaileak eratutako gizakiak ahaztu du nola ibili eta dantzatu, magikoki eraldatuta sentitzen da, errealitateak beste zerbait bihurtu dela nabarmentzen badu ere. Gizakia ez da artista jada, artelan bihurtu da. Bizitzaren potentzia artistikoa da, eta ez gizaki banakakoarena soilik, hemen azaltzen dena. Inauterietako maskarada horietan norberaren izanaren eraldaketa magikoa bultzatzen duten bizi-indarrak areagotzen dira. Ez da baten bat mozorrotu eta besteak engainatzeko saiakera, baizik eta norberaren izana bere onetik atera eta eraldatuta gaudela ustea. Norberaren onetik at egote hori lortzeko, estasian, aurrera pauso bakar bat baino ez da behar: geure onera itzuli ordez, beste izakiren baten barnean sartuko gara eta magikoki eraldatutako gizakiaren jarrera agertuko dugu. Hortik dator, azken finean, emankizunak sorrarazitako izugarrizko txundidura: lurzorua mugitu egiten da, eta fedea galtzen da gizakiaren bereiztezintasunean eta irmotasunean ere.\nDionisioren festa Grezian esperimentatu zuen apoliniar herriak. Euripidesen Bakanteak antzaldarazten duen musikaren xarmaz dihardu, Eskopasek eta Praxitelesek estatuetan kondentsatu zuten xarmaz. Mendi gailurretan, une zein toki zehatzean inoiz ikusi gabeko gauzak ikusi ahal izateko argitzen du egunak, eta zerua aureola baten oinarri higikorra da. Emakumeen abesbatzak lurzoruan barreiatuta dautza, izei enborretan bermaturik; denak erdi lo. Agabek, Penteoren amak, pozarren irrintzika hasi eta loa uxatzen du. Denak zutik jartzen dira, ilekizkurrak sorbalda gainetik zintzilik dituztela. Fidakor, masailak miazkatzen dizkieten sugez inguratzen dira; batzuek otso zein orein gaztetxoak altzoan hartu, eta besartean titia ematen diete. Huntzez eta landare igokariz egindako koroekin apaintzen dituzte beren buruak; artzain-makilarekin haitzetan perkusio saioa egitearekin batera ateratzen da borborka ura; makilarekin behegainean kolpe txiki bat eman eta ardo iturria sorrarazten du. Ezti gozoa darie zuhaitz adarrei; aski da edonork hanka puntekin ukitzea, lurretik elurra bezain esne zuria ateratzeko. Horixe da, dio Nietzschek, erabateko eraldaketa magikoan murgilduta dagoen mundua.\nFesta apoliniar-dionisiakoa, hein batean, Beatriz Preciadok (2008: 255) drag king gailua deritzanaren antzekoa da. Preciadoren esanetan, bakartasun endemikoari ihesi, berpiztutako hildakoen hirira joaten denean, ikaskuntza eta eraikuntza teknika identitarioen sistemari heltzen dio, eta ez metropoliak ohi dakarren depresioa ekiditeko soilik, baizik eta azken finean arimaren diziplina berarekin batera dakarrelako, umetan egindako Loiolako Inazio Deunaren gogo-jardunetan bezala. Bere lehen drag king tailerra iniziaziozko ariketa modukoa izan zen, mutazio prozesu ireki baten lehen urratsa. Bio-emakume talde bat butch baten eskutik doa, ilea motza du, larruzko prakak, ume aurpegia eta ahots gozo-gozoa, Agabe ospetsuak bezala, lo hilgarria uxatzeko eta denak zutiarazteko adinakoa. Des-identifikatuak eta eraldatuak denak arropak erantzi eta gizonezkoen arropak janzten ari dira: paketea (packing) egin eta beren titiak estu-estu lotzen dituzte benda batekin. Titiak lautuz eta pelbisa markatuz, beren gorputz-ardatz osoa aldatzen dute. Horrela, grabitate-zentroa bularretatik pelbiseraino lekualdatzen da, eta hankak apur bat zabaltzen dira gorputza berme bikoitzaz finkatuz. Beren lehendabiziko bizarra hazten dute. Ez efektu teatrala lortu nahi delako, king bilakatzea enigma konponezina baita, eraldaketa gertatzen ez den artean. King bilakatze prozesuan, Preciadok king zeremonia-maisu bihurtzera eramango duen dimentsio psikopolitikoaren magiaren erritual erakargarria aurkitzen du. Jai apolinio-dionisiakoan bezalatsu, king esperimentazio eremua erdiespen kolektiboa da, Guattarik zuzentzen zituen antipsikiatria saioen parekoa. Sendabidea? Agabek eta haren ahizpek Penteo erregea erail zuten, beronek Dionisio adoratzea galarazi zuenean. Apaiz-emakume tebastarrek, gauero bizkarroi-landare gisa dosifikatutako arnasa ematen zien subiranoa tronutik kendu eta, laurdenkatu egin zuten. Alabaina, arriskuak ez dira amaitu, eta geure geletako ateak beisboleko bateekin zaindu beharra dauzkagu; den-dena askoz ere gozagarriagoa da berpizkunde kuiarraren ostean. Bibragailu urdin eta distiratsu bikoitza daukagu, zigor arrosa fuksia, eta ilusio sorta zoragarri eta zitala.\nJarrai beza jaiak (biharamunean marranta gainditu behar baldin bada ere) … kuiarra naiz, arraro samarra, bitxia; eta zein gaiztoa, zein bitxia naizen! Kar-kar.\nBilbo, White House,\nAdiskidantza kalea, 2012ko urtarrila.\nButler, Judith. 2009. Dar cuenta de sí mismo. Violencia ética y responsabilidad. Buenos Aires: Amorrortu.\nNietzsche, Friedrich. 2008. El nacimiento de la tragedia. Madril: Alianza.\nPreciado, Beatriz. 2008. Testo yonqui. Madril: Espasa.\n Gudari Kings, la Barbie, E.T., Monster Familia, Bruja Avería, eta beste a-normal batzuen laguntzarekin.\n Queer [kwir], anglizismoa; testuinguruan, iz. homosexuala, besteak beste; izond. arraroa, bestek bezalakoa ez dena, ez konbentzionala; hizkl. susmagarria, errezelo-eragile.\n Ar; mutil gazte (indioen artean).\n José Luis Castillak 2004. urtean Beatriz Preciadori eginiko elkarrizketa.


Gipuzkoan ez dute koronabirus kasu berririk atzeman azken orduetan - Aia orio - Karkara.eus\nGipuzkoan ez dute koronabirus kasu berririk atzeman azken orduetan\nKarkara 2020-06-03 15:35\nHiruna kasu atzeman dituzte Araban eta Bizkaian, eta gaitzak jotako 10 hildako berri zenbatu dira hiru lurraldeetan.\nZenbakiek baxuak izaten jarraitzen badute ere, azken orduetan igoera txikia izan du koronabirus kasu berrien kopuruak. COVID-19 gaitza azaldu zenetik hildakorik eta kutsaturik gabeko lehen eguna izan zen herenegungoa. Atzo, 4 kasu berri zenbatu zituzten, eta azken orduetan, berriz, 6: hiru Araban eta beste hiru Bizkaian. Gipuzkoan, aldiz, ez dute positibo berririk atzeman. 5.379 proba egin ziren atzo denera, 4,277 PCR eta 1.102 test serologiko. Koronabirus gaitzak 19.967 herritar jo ditu pandemia hasi zenetik, eta horietatik 16.656 pertsonek senda-agiria jaso dute; alegia, kutsatu kopuru orokorraren %83,4.\nAzken orduetan 10 hildako berri zenbatu dituzte Araban, Bizkaian eta Gipuzkoan. Guztira, martxotik gaurdaino 1.553 dira COVID-19 gaitzak hildako pertsonak. Hiru lurraldeetako kutsatze-indizeak 1 baino baxuagoa izaten jarraitzen du: 0,68. Kutsatu batek bataz beste zenbat pertsona kutsa ditzakeen adierazten du zifra horrek.\nZainketa intentsiboetako unitatean artatu behar izan dituzten gaixoen kopuruak behera egin du, Osasun Sailaren arabera; gaur gaurkoz 24 paziente daude ZIUn ingresatuta, atzo baino hiru gutxiago.


Tabakozaleen aurkako gurutzadaren kontra\nZientziak aurrera doazen arren, indibiduok guztiok salbaitzaile-jendetzaz inguraturik aurkitzen gara. Beren bizitzak gure aberria, gure arima, gure gorputza salbatzera ematen dituzten hainbat eta hainbat pertsonaren bokaziozko ehoskorkeria sinestekoa ere ez da.\nOrdaindu ezezik pairatu ere egin behar izaten den eskuzabaltasun hau, solidaritatez mozorrotu eta misiolari-autoritarismoz elikatzen da. Aski da pertsona bat hiritar gisa fitxaturik, katalogaturik, saskildurik, desaktibaturik, manipulaturik eta konformaturik eta etsirik (baita atseginez asebeterik ere) aurkitzea, bere bizitza pribatuak eta bere bizitza intimoak erredentore asekaitz hauen irritsa kilika dezan.\nZientzien aurrerapenari esker, laster zilegi izango zaigu gure zergetariko parte baten xedea hautatzea, gure betikotasunerako salbazioaren alde ahaleginetan ari diren espezialisten askotariko eskeinteren artean. Harik eta momentu hori iritsi arte, eta betikotasun horretan sartu beharreko unea beranduxeagotzeko helburu onuragarriaz, gure bronkioen eta biriken salbaziorako eguneroko prediku laikoak entzuten ari gara.\nGurutzada honen helburuak eskierki finkoagoa dirudi, baina bere metodologia ez da batere diferentziatzen azken mendeetan erabili izan diren paternalismoetatik, Eugenio D'Orsek, kontserbadurismoaren sindrome histerikoak jotzen zuenetan, goratzarretzen zuen "misio-politikatik".\nErretzaileen, pipatzaileen, fumadoreen, tabakozaleen kontrako gurutzada, somazio tradizionalaren ildotik artikulatzen dela, alegia: oharterazpena, bereizkeria, debekua. Predikuetarako beldurraz baliatzen da eta, ekumenikoki, askotariko erremedio zientifikoak eskeintzen ditu, horrela esate baterako belarri-gingil bat zulatzea edo borondatea erabiltzea. Setatiak, oraingoz, zerga bidez zihoztatzen dituzte, bide luzetarako garraioetan markaturiko erreserbatan jarrerazten dituzte, bide laburrekoetan zeharo debekatzen da biziomolde hori, taxietan taxistaren esku uzten da erabakia, eta eskuduntza duen agintedunaren esku areto itxi geroz eta ugariagotan. Fumatzaile pasiboaren figura sortu denez gero, erretzaile aktiboari kutsatzaile asesinoaren papera leporatu zaio.\nModaren ikuspuntutik, honek ere kontatzen bait du eta ez gutxi, hazturu atzerakoia eta arraseko arruntkeria da.\nSalbatzaile publikoek adeitasunezko abegiz begiratzen dituzte molde honetako berbajarioak, betiere sarrera fiskaletan edo hautes-aiduruetan murrizketarik eragiten ez duten arte behintzat. Honako eta halako puntutan Gizateria parte baten oso osoko osasuna mehatxatzen duten zentrale nuklearrei buruzko oharterazpenez aberriko hormak estaltzeko beharriki ikusten ez den bitartean, ez dago inolako eragozpenik zigarro-erosleari pakete bakoitzean ohartxo bat ipintzeko, pozoina saltzen zaiola jakin dezan. Hori bai, misiolari sutsu horiek lortuko balute hautesle-zentsua oxigenatzea, erretzailearen egoera heroinazalearen egoerarekin homologatuko da. Eta soluzio bila hasi beharra izango da.\nSoluzioak proposatzea baino lanbide arbuiagarriagorik ez dago, baina ni behinepein bat edo beste proposatzera beharturik suertatuko naiz, zeren eta are gutxiago gustatuko bait litzaidake labaina bat erostera eta "celtas" motzen pakete bat lortzeko erabili behar izatera beharturik gertatzea.\nNik ez dut aldarrikatuko, aurrez abisatzen dut, zientziak inolako ahaleginik egin behar duenik nikotina kaltegabeko bihurtzen, zeren eta lehenagotik txanda hartua bait dute minbiziak, infartoak, boterearen eskizofreniak, neurosi autoritarioak eta baita katarro arruntak ere. Halaber ez zait komenigarri iruditzen tabakoaren aldeko gurutzadari ekitea zeren eta gehiegikeria bilakatuko bait litzateke plazere bat, txikiena izanik ere, predikatzea, mundu honetara ahalik eta gutxien gozatzera etorri den jendeari.\nBaina oraindik soluzioen garaia heldu ez bada ere, mehatxuen ordua jo duela dirudi. Has bitez beraz ikaraz eta dardarka fruitu eta barazki irensle horiek, txandalez jantzitako korrikazale horiek, bainugelako bizikletazale horiek, igandekume himalaiero horiek, botikazulo muturluze horiek, ofiziositatearen profesionalak eta gaizbeldur profesionalak, salbatzaileak eta askatasun-hiltzaileak. Egun batez aurki daitezke beraiek bakarrik bizi direla, Iparraldeko herrialde batetan, non ez bait da erneko ke-belarrik, ez mahastirik, ezta ziurtasunen lainoaren kontrako inolako babesbiderik.\nNoski ere noski, irtenbide independentista honetara heldu baino lehen, abantailatsuagoa litzatekeela bi aldeentzako, oldarkorkeriak bazterrean utzirik, tregua bat sinatzea. Beste experientzia historiko batzuk gogora ekartzen baditugu, oraindik ikusteko dago zientzien aurrerapenak, interes ekonomikoek edo tribuaren izuikarek edozein momentutan ez ote duten deskubrituko ezen, arnas-bideko gaitz ororen sorburua, esate baterako klorofilan datzala.\nBeraz, gauzak dilindan dirauen arte, eta gizakumea erremediorik gabe iragan eta joan beharrean-den arte, erre dezagun bakearen pipa. Ez iezadazu zakurrik axatu, eta nik ez di zut begietara kerik ufatuko, gehienbat ere nire keaz zure ideiak lausotzeko arriskutan jarriko nintzatekeelako.


Uribe Kostako euskaran topa dugu berba eder hau, ustrukua, ortzadarra esan gura duena. Eta izen horixe ipini diogu gure talde honi. Getxon, SENDI Proiektuaren barruan, helduak eta umeak lotuko gara...\nOstiralean, urtarrilak 15, Azebarri Kultur elkartean, Iratxe Unzuzrrunzagaren eskutik Zentagle tailerraz gozatzeko aukera izan genuen. Partehartzaileak heldu zirenean mahai gainean bakoitzarentzat ...\nUrte berriarekin, urtarrilean ere IdaZale Gazteen Txokoa martxan! Gazteok ere idaztea gustuko dugulako… eta esateko, pentsatzeko, sortzeko… gogoa dugulako, aurten martxan jarri dugu IdaZale Ga...


Begoña Altuna - Uriola.eus\nBilbon: "Se me enamora el alma"\nBegoña Altuna 2017-10-30 23:49 Iritzia\nNork esango zidan niri inoiz Isabel Pantoja handia zuzenean ikusiko nuela! Sinesgaitza ematen badu ere, bizitzan behin egin behar den gauza bat da koplaren erreginaren kontzertura joatea.\nBilbon eta Maulen: euskara batuaren garrantzia\nBegoña Altuna 2017-06-28 23:07 Euskara\nOraindik ere euskara batuaren aurkako mezuak entzuten ditut, baita gazteen artean ere. Espero artikulu honekin iritzia aldaaraztea.\nDeustutik Arangoitira: euskara aldapan behera\nBegoña Altuna 2017-05-25 09:23 Iritzia\nDeustutik Arangoitirako igogailua konpontzeko hamar egun behar izatea eskandaluzkoa iruditzen zaigu, baina izorratuta esateko kartela idatzi zuenak berrogei urtean euskaraz zuzen idazten ikasi ez izana bati baino gehiagori konturatu gabe pasa zaio.\nEntzun! Ozen heldu da!\nBegoña Altuna 2017-02-16 12:57 Iritzia\nAurreko ostiralean denbora luzez prestatzen ibili ginen eguna ospatu genuen. Iazko udaberrian egindako lehen bileratik eta artazi eta kola, autoarekin gora eta behera eta erratza eskuan pasatu ditugun tarteetatik igarota, heldu ginen Ozenen aurkezpenera.\nKanpotik Bilborentzat: aurkezpena\nBegoña Altuna 2017-01-24 10:19 Iritzia\nBazen zutabe honen nondik norakoak aurkezteko garaia. Aurrekoan ez nuen nire burua eta proiektu hau egoki aurkeztu. Aurkeztu ere ez nuen egin, egia esan, solstizioaren kontua Deustura heldu eta batera gainera etorri baitzitzaidan. Berez, hor dago zutabe honen koska: ez nagoela beti Bilbon.\nBilbon Bilbotik: Neguko solstizioa\nBegoña Altuna 2016-12-20 08:55 Iritzia\nItzuli naiz Uriolara hurrengo batean azalduko dizuedan proiektu batekin. Asmoa nuen serie berriaren aurkezpena ganoraz egiteko, baina gaurko gaiak ezin du itxaron.


Iraiz aparatua fisiologia by Juan Arbulu Arin 2156 views\nIraitz aparatua by BioBalma 2224 views\nIraitz aparatua by iraitzaparatua 5911 views\nUgalketa 3. maila by mikelo77 1954 views\nDigestio aparatua by iazpiro1 13560 views\nZirkulazio Aparatua by Josean Murguiondo 58445 views\ntrabajo de apoyo de inguru para 5º de primaria\n1. DIGESTIO-APARATUA Digestio-aparatua oso hodi luzea da eta, guruin batzuen laguntzaz, elikagaiak deskonposatzen ditu, mantenugaiak gure gorputzak erabil ditzan eta hondakinak kanporatuz.\n2. DIGESTIO-APARATUAREN ATALAK AHOA ESOFAGOA URDAILA HESTE MEHARRA HESTE LODIA GIBELA PANKREA\n3. GURUINAK GIBELA PANKREA L ISTU-GURUINAK Listu-guruinek, gibelak eta pankreak digestioa egiten laguntzen duten substantziak jariatzen dituzte.\n4. DIGESTIOAREN ATALAK Irensketa Urdaileko digestioa Asimilazioa Murtxikatzea. Listuztatzea. Sabelustea\n5. IRENSKETA Janariak birrindu eta listuaz nahastu ondoren elikadura-boloa osatzen du. Elikadura boloa irensten da eta esofagora pasatzen da.\n6. ESOFAGOA Elikadura-boloa esofagotik jeisten da. 25 cm inguru neurtzen du eta ahoa eta urdaila lotzen ditu.\n7. URDAILA Urdaila litro eta erdiko edukiera duen muskulu-poltsa da. Bere sarrera kardia deitzen da, eta irteera piloro. kardia piloro\n8. URDAILEKO DIGESTIOA Elikadura-boloa urdailera ailegatzen denean, urin gastrikoekin nahasten da eta kimo izeneko ahi bihurtzen da. Elikadura-boloa kimo\n9. HESTE MEHARRA Kimoa urdailetik ateratzen da eta heste meharrera iristen da. duodeno jejuno ileon\n10. HESTEETAKO DIGESTIOA Duodenoan, kimoa hesteetako urinekin, gibelak sortzen duen behazunarekin eta pankrea ko urinekin nahasten da kiloa osatuz.\n11. GIBELA Gibelak behazuna sortzen du eta behazun-xixkuan gordetzen da. Jaten dugunean behazuna heste meharrera ailegatzen da eta elikagaien koipea disolbatzen du.\n12. PANKREA Pankreak hormonak eta pankreako urina sortzen dituen guruina da.\n13. ASIMILAZIOA Heste meharra,barrutik, heste-biloz osaturik dago. Horien bidez mantenugaiak odolera pasatzen dira eta odolari esker gure gorputzeko atal guztietara ailegatuko dira.\n14. HESTE LODIA Heste meharra heste lodiarekin lotuta dago. Metro eta erdi inguru neurtzen du. Amaieran uzkia dago. uzkia\n15. SABELUSTEA Ura eta gatz mineral gehienak heste lodiak xurgatzen ditu. Digeritu ez diren elikagaiek gorozkiak osatzen dituzte, eta aldizka kanporatzen ditugu.\n17. DIGESTIO-APARATUAK elikagaiak digeritzen ditu. DIGESTIO GURUINAK DIGESTIO-HODIA esofagoa heste lodia heste meharra urdaila uzkia ahoa listu-guruinak gibela pankrea


Elite 2018/04/23 ARGAZKIA: Luis García\nEmozio asko pasaden ostiralean Azpeitiako kiroldegian. Sammicen garaipen garrantzitsua Clavijoren aurka eta gipuzkoarrak bere esku daude salbazioa. Gainera, denboraldiko azken partida etxean eta Ibon Guridik kapitaina agur esan zien Iraurgiko zaleei. Bere aldetik, Saenz Horeca Arabarrik Melillan galdu zuen eta ez zuen playoffa jokatuko. Hurrengo jardunaldian, euskal derbi Mendi. LEB Platan, Baskoniak denboraldi bikaina bukatu du liderrari irabazita. Eta Liga Endesa, porrotak Delteco eta Retabet-entzat.\nFC BARCELONA LASSA 89 – 74 DELTECO GBC\nGipuzkoarrek irudi ona eskaini zuten Palau Blaugranan. Porfi Fisacen mutilek aurpegi eman zioten hirugarren laurdenaren arte, baina Barçak bere indarra erakutsi zuen beharrezkoa izan zenean.\nRETABET BILBAO BASKET 72 – 82 MORABANC ANDORRA\nRetabet-en porrota Morabanc-en aurrean, azken laurdenaren lehen 4 minututan apurtu zen partidan (0-11ko partzialarekin). Orain, bilbotarrak 16. postuan daude, 8 garaipenekin eta Zaragoza eta Joventut-ekin berdinduta. Betis azken postuan dago, 7 garaipenekin.\nMELILLA BALONCESTO 90 – 66 SÁENZ HORECA ARABERRI\nSaenz Horeca Araberrik agur esan zien bere playoff aukerei Melillan. Gasteiztarrek etxekoen erritmoa jarraitzen lortu zuen ia bigarren laurdenaren erdialdera arte (32-30). Atsedenaldia baino lehen, etxeko taldearen bultzadak partida apurtu zuen eta Antonio Perezen mutilek jada ez zuten erreakzionatu.\nSAMMIC HOSTELERÍA 77 – 72 CB CLAVIJO\nSalbazioa posiblea da, orain inoiz baino gehiago. Sammicek Clavijori irabazi zion, azpeitiarrek presioa oso ondo kudeatzen jakin zuten partidan. Gipuzkoarrak ia partida oso aurretik joan ziren eta azken laurdenean sartu ziren aldea erabakigarria. Garaipena eta agur handia Ibon Guridi kapitainari..\nCOVIRÁN GRANADA 63 – 86 BASKONIA\nSalbazio eta garaipen Granada liderraren etxean. Modu honetan bukatu zuen Baskoniak bere estreinaldia LEB Platan. Hasierako 0-16ko partzialak andaluziarrei jaia hondatu zien. Txakartegiren mutilek 13 garaipen eta 10. postu bikaina lortu dituzte..\nMUTILEN JUNIOR EUSKAL LIGA: Fundación 5+11, txapelduna Easo bikainaren aurka (70-67)\nEBA: Easo Loquillok 3. postua arriskuan jarri du eta Ulacia Grupo ZKEk ustekabean harrapatu du Santurtzi


Irekia Eusko Jaurlaritza - Gobierno Vasco :: Bizitza osasungarriari eta zahartze aktiboari lotutako osasun politiketan erreferentzia bihurtu da Euskadi Europan\nBizitza osasungarriari eta zahartze aktiboari …\n\nBizitza osasungarriari eta zahartze aktiboari lotutako osasun politiketan erreferentzia bihurtu da Euskadi Europan Iturria: Irekia\n\nBiztzanleriaren bizi-kalitatea hobetzeko konponbide berritzaileak bilatzen eta ezartzen, lan gehien egiten ari den lurraldeetako bat da Europan.\n“Euskadi, europako lurraldeen artean, aitzindietariko bat da zahartzoaren, kronikotasunaren eta dependentziaren erronkei aurre egiten, arazoei erantzun integratu bat emanez”, esan du Maria Aguirre Osasun Saileko Ikerketa eta Berrikuntza zuzendariak Osasun Batzordearen aurrean. Zuzendariak, berak eskatuta, aurkeztu du Euskadik duen parte-hartzea berrikuntza eta zahartzeari buruzko ekimena EIP-AHAn.\nEkimen honek helburu bat du: bizitza osasungarria bi urtez luzatzea, gaur egungo batez bestekoarekin alderatuta; helburu hori 2020rako lortzea espero da. Mugarri hau nabarmentzekoa da euskal gizartean planteatzen delako, hain zuzen munduan bizi-itxaropen luzeenetakoa duen lurralde batean. Helburu hori, Eusko Jauraritzak osasunean eta eremu soziosanitarioan markatu dituen helburu estrategikoekin bat dator.\nEusko Jaurlaritzako Osasun Saileko Ikerketa eta Berrikuntzako Zuzendariak zehaztu ditu Euskadi zentzu honetan aurrera eramaten ari den ekintzak; Iaz “leku aipagarria” edo “reference site” bezela aitorpena merezi izan zuten ekintzak, alegia, eta horregatik eman litezkeen kalifikaziorik altuenak eman zizkioten. Osasun eta gizarte sisteman diharduten hainbat eragilek egin zituzten ekintza hauek, eta hiritarren osasun egoera eta bizitza hobetzeko helburuarekin; baina ez da hori helburu bakarra, izan ere, osasun zerbitzuen eraginkortasuna eta iraunkortasuna ziurtatzea bilatzen du. Halaber, europako inguru enpresarialaren lehiakortasuna hobetu nahi du, Maria Aguirrek legebiltzarrean azaldu duen bezela.\n“Elkarlana, funtsezkoa da ahalegin zientifikoan”, esan du. Euskadik, horregatik, Europako hainbat Ekintza Taldetan (Action Grups) parte hartzen du, eta líder da horietakoren batean; esaterako, Europako A3 Ekintza Planeko jarduera fisikoaren eremuan, proiektu honen helburu diren osasun-eremuen prebentzioari dagokionean. Euskadiko jarduerak EIP-AHA ekimenaren hiru zutabetan egiten dira. Honako hauetan: Prebentzioa, Detekzioa eta Diagnostiko goiztiarra; Arreta eta Zainketa; eta azkenik, Zahartze Aktiboa eta Bizitza Independientea.\nMaria Aguirrek Eusko Legebiltzarreko Osasun eta Kontsumo Batzordearen aurrean adierazi duen bezala, Euskadi europako lurralde aurreratuenen aurrean kokatzen duen beste arrazoietako bat da lurraldeen elkarlan-sareko parte izatea, Ipar Irlandarekin batera. “Horri esker parte hartu ahal du modu eraginkorrean europako eztabaidako foroetan, Europako Batzordeak gonbidatuta. Horrelako bat egin zen, adibidez, joan zen maiatzean Atenasen”, azpimarratu zuen.\nEuskadi referencia europea en políticas de salud relacionadas con la vida saludable y el envejecimiento activo


Eta irugarrena Penitenziako\nKonfesio on bat egiteko, nai ta ez bear dan pekatuaren damutasuna, eta ez berriz pekaturik egiteko, bear dan proposito ziñezkoa edo asmo irmo, eta eragillea, aditzera eman nizuen aurreko dotriña aldian. Baña ala ere, nola pulpitotik Kristau mota guziai, bear duen dotriña, bakoitzari dagokion era edo moduan alik argiroena, aditzera eman bear zaien; gaur esan nai dizuet, 1. pekatu benialak baizik eztituen Kristauak, nolako damutasuna, eta propositoa bear dituen, Penitenziako Sakramentua frutuarekin errezibitzeko. 2. Proposito egiazkoaren irmotasuna edo sendotasuna, zertan dagoan, eta artan irauteko, zer egin bear dan. Eta 3. zer esan nai duen pekatu mortalak, edo zergatik deritzon mortala; eta pekatu mortalean erori ezkero, zein gauza probetxugarria dan, alik lasterrena konfesatzea, eta zein gauza bearra dan, bereala damutasuna artzea, eta akto kontriziozkoa biotzetik egitea. Atenzioa guzioi eskatzen dizuet.\nG. Pekatu benialak konfesatzeko obligaziorik badegu? E. Diot 1. pekatu benialak baizik eztiralako uste osoan gaudenean, borondatez konfesatzea on da, baña obligaziorik eztegu. 2. Diot, egin ditugun pekatuak, benialak edo mortalak diran, ezin ezagutu, eta fundamentuz erabaki degunean, konfesatu bear ditugu, gure konzienzian dauzkagun moduan. 3. Diot, pekatu mortalik batere ezpadegu, eta ala ere konfesatu nai bagera, Sakramentua, eta absoluzioa errezibitzeko, pekatu benial bat edo beste, nai ta ez konfesatu bear degu, eta arekin Jaungoikoa ofenditu degulako damutasun egiazkoa gure biotzean artu bear degu, aurrera erremediatzeko, proposito edo asmo egiazkoarekin, bada eztago Penitenziako Sakramenturik, konfesio bage, damu bage, eta absoluzio bage; ara nola eztagoan Bateorik, egiazko ura egotzi bage, eta Bateoko hitzak esan bage. Eta 4. diot, nola pekatu mortalaren malizia edo gaiztakeria errazago dan ezagutzen, eta arzaz damutzen, pekatu benialaz baño, azkeneko konfesioa ezkero, pekatu benialak baizik eztituanak, obe du lenagoko pekatu mortalik badu, ondo konfesaturik eduki arren, arzaz berriz konfesatzea, eta aren damutasuna berritzea, eta ori da Kristau onak egin oi duena, damutasuna obeto aseguratzeko; eta ezpadu, lenagoko pekatu mortal jakiñik edo ezaguturik, ala ere obe du, pekatu guziezaz jeneralkiro akusatuaz ostean, pekatu benial jakin edo ziertu batez berriz akusatzea, eta ura egindako damutasuna berritzea proposituarekin batera; bada pekatu benialak baizik ez izan arren, damu bage, eta propositu bage konfesatuko balitz ardurabagetasunez, konfesio gaiztoa, eta sakrilejioko pekatu mortal bat egingo luke; baña egiazko damutasuna, eta propositoa duelako uste onean, alegiñak egin ezkero, baña egiaz bear bezelako damutasunera eldu bage, konfesatuko baliz, Sakramenturik, eta pekatuen barkaziorik artuko ez luke; baña pekatu berririk ez luke egingo, zerren ezaguerarik, eta maliziarik, eta kulpa andirik eztuen; eta Kristau bildurti, eta eskrupuludunak orrenbesterekin sosegatu bear dira, eta esperanza osoa eduki bear due, eren partetik alegiña egin ezkero, Jaungoikoak bere grazia edo Sakramentuaren frutua ere emango diela; eta orretarako 5. diot, konfesatzeko prestatzen diranean, aritu bear duela, pekatu mortalik ez izan arren, pekatu benialaren damutasuna iristeko, bere orazioa, eta konsiderazioa egiten, au da, Jaungoikoari bere argia, eta grazia eskatzen, eta pekatu benialaren damua artzeko, fedeak erakusten dizkigun motibo sobrenaturalak gogoratzen; aekin argiturik, eta mugiturik, pekatu benialak ere iguitzeko edo aborrezitzeko, eta aen damu egiazkoa, eta ez berriz ezagueraz egiteko propositoa artzeko.\nG. Eta zein dira gogoratu bear dituan motibo sobrenatural oriek? E. Orretarako berariazko dotriña bat emanik daukagu pekatu benialaren explikazioan, eta orain laburtxo diot, pekatu benialaz benetan damutzeko, konsideratu bear degula; 1. gure Jaungoiko guztiz ona, eta guztiz ongillea, gure Aita maitagarria, geran guzia, eta degun guzia eman diguna, ala gorputzaren aldetik, nola animaren aldetik, eta betiko zoriona, eta gloria Zeruan eman nai diguna, ardurabage ofenditu degula; eta, zergatik? ezerezkeria bategatik, gure gustoa egiteagatik, gezur bat edo beste esateagatik, mingaña ez mortifikatzeagatik, pazienzia piska bat ez edukitzeagatik, eta bear eztiran hitz gogorrak edo mingarriak esateagatik, edo beste utsegite askogatik: eta ori guzia egin degula beti begira dagokigun, eta beti mesedeak guri egiten ari dan Jaungoikoaren begietan. Eta, ez gera lotsatuko, eta damutuko ain esker gaiztoaz, Jaungoikoaren ontasunari, eta amorio kabubageari eranzunaz? Bada 2. Jaungoikoa ofendituaz gañera, uste degun baño kalte andiagoak gure anima gaxoari egiten diozkagu pekatu benialarekin, eta batez ere, ezagueraz edo oarmenaz egiten ditugunakin; zerren Jaungoikoaganako gure amorioa gutxitzen, epeltzen, eta argaltzen da; gure anima gaxotzen, eta makaltzen, eta flakatzen da; gure griña gaiztoa azitzen, eta indartzen, eta tentazioa datorkionean pekatu mortalean erraz erorteko zorian edo peligroan jarten da: eta orra pekatu beniala iguitzeko, aborrezitzeko, eta arzaz damutzeko motibo guztiz andia. Eta 3. oraindio obeto ezagutzeko pekatu benialaren malizia, gaiztakeria, eta artan arkitzen dan kulpa, pensatu baizik eztezue, pekatu benialakgatik Jaungoikoaren justiziak egin dituan, eta egiten dituan kastigu arrigarriak, ala mundu onetan, nola Purgatorioan; eta kastigu denporala aitatu bage, bildurgarriagoa da Jaungikoak egiten duen kastigua, ardurabage pekatu benial edo ariñak egiten dituanai ukatuaz edo laburtuaz bere laguntasunak, tentazioko denporarako, eta aen faltaz pekatu mortalean errazago erorten dira; eta kontrara, Kristau leialai, kontuzkoai, eta gauza txikietan ardurazkoak diranai, eman oi dizte berariazko argiak, graziak, eta indarrak, tentazioak goitzeko, eta pekatu andietan ez erorteko. Eta au da gauza bat txit ikaratu bear gaituana, eta zenzatu bear gaituana, pekatu benialik ardurabage ez egiteko; bada ortik dator komunkiro askoren kondenazioaren asiera; eta besterik ezpaliz ere, ori da asko pekatu benialak iguitzeko, eta lenago egiñaz egiaz damutzeko, eta aurrera kontuzago eskusatzeko. Bada orrez ostean, illtzen geranean, beste pekaturik, benialak baizik ezpagendu ere, orien zorra Purgatorioan nai ta ez tormentu arrigarrien artean pagatu bearko degu.\nEta badagizue Purgatorioko pena, eta tormentuak, munduko guziak baño, agitz dirala andiagoak; alabaña Infernuaren antzeko su bizi irazeki batean erretzen daude, eta ansiatzen dauden Zeruko gloriaren esperanza, luzatzen zaielako pena guztiz arrigarria sufritzen daude, eta orretarako pekatu benial bat asko da; eta orra motiborik asko, ondo pensatu nai badituzue, pekatu benialak ardurabage egiñaz, Jaungoikoa ofenditulako egiazko damutasuna artzeko, eta baita propositoa ere, eta pekatu benialak aurrera alegiñaz eskusatzeko; eta zenbat arreta, eta kuidado geiago ipinten dezuen pekalu benialetan ez erorteko, anbat pekatu mortalaren iguitasun andiagoa, eta artan ez erorteko proposito irmoagoa, eta sendoagoa edukiko dezue.\nBaña jakin naiko dezue, batez ere pekatu mortalik aurrera iñola ere ez egiteko propositoaren irmotasuna, eta sendotasuna zertan dagoan, eta artan irauteko zer egin bear dan. Aurreko dotriña aldian aditu zenduen, pekatu mortalaren barkazioa iristeko, nolanai ta ez guziok bear degun eduki egiazko damutasuna, eta propositoa, eta oek izan bear zuela, 1. biotzetik edo gure barrunetik, eta ez bakarrik aozkoak. 2. Izan bear zuela, fedeak erakusten dizkigun motibo Jaungoikozko edo naturalezaz gañekoakgatik, eta ez munduko errespeto edo kalteakgatik. Eta 3. pekatu mortal guziak berdin, batere apartatu bage aborrezitu edo iguindu bear ginduzela. Eta 4. beste gaitz, neke, eta naibage guziak baño geiago pekatu mortalak dakazkigun animako gaitzak edo kalteak sentitu bear ditugula; eta orri dagokala, erabaki bear degula Jaunaren graziarekin batera, mundu guzia, eta gure bizia galduko badegu ere, ez berriz pekatu mortalik egitea. A! zein zorionekoa estadu, eta prestaera onean bizi dan Kristaua! Eta ona Kristau argal bildurtientzat eskrupulu gai andi bat, eta gaitzera edo biziora oiturik egon diranentzat animoa, gogo eragillea, eta egiazko borondate iraupenekoa aurrera izango eztuelako bildur gai andi bat, eta proposito egiazkorik eztuelako tentazio goaikarri, eta penagarri bat.\nZergatik egiaz damuturik egon arren, eren argaltasunari begiratu, eta uste due, berriz ere eroriko dirala; diot bada, bildur ori badatorkie gogo onaren edo borondate onaren faltatik edo urritasunetik, arrazoirik asko daukela bildurtzeko, eta asmo edo proposito argala, eta iruipenekoa daukeela pensatzeko; baña borondate ona, eta erabakia badauke ez berriz pekaturik egiteko, eta orretarako bear diran medioak artzeko, erenez argalak izan arren, proposito egiazkoa daukelako ustea edo esperanza eduki dezake; batez ere eren argaltasunari begiratu, eta humillatzen badira, eta sokorru eske, eta indar eske Jaungoikoagana gogotik akuditzen badue; bada uste badegu, gure propositoaren irmotasuna, eta sendotasuna dagoala bakarrik gure alegin utsetan, geurk nai izatean bakarrik, eta gure indar utsakin iraungo degula pekatura biurtu bage; engañaturik, eta itxuturik gaude, eta gure asmo onak beletea bezela batetik bestera jiratuko dira; eta txit erraz, ikusten dan bezela, deabruak, munduak, gure aragi gaitzera makurtuak, bere griña gaiztoakin eta gure oitura zarrak, eta argaltasunak, okasioa, eta tentazioa datorkigunean, itxutuko gaitue, eta pekatura biurtu eragingo gaitue\nG. Nundik etorri zala uste dezue Aita San Pedroren pekatu jakiña, bere Maisu dibinoa, Jesu-Kristo bera ukatzerañokoa? E. Bada izan zan; zerren geiegi bere indarretan fiatu zan, eta arrotasunez esan zuen; beste Apostoluak, Jesu-Kristo largatzen edo usten bazuen ere, berak etziola largako, eta eriotza sufritu bearra izaten bazuan ere, etziola utziko. Eta ala ere badakizue okasioan sartu zalako, eta tentatu zuelako, bildurrak arturik, nola ukatu zuen bere Maisua, eta alako Maisua, lenago berak Jaungoikoaren Semetzat ezagutu zuena. Nor fiatu liteke bada bere asmo, eta indarretan? Ala ere Jesu-Kristo errukitu zan San Pedroren argaltasunaz; begiratu zion; bere barrua argitu zion; bere biotza ukitu zuen; bereala okasiotik apartatu zan; negarrari, damuaren pasioz, eman zion, eta egunoro bere damua, eta negarra berritzen zuen. Eta ala geregan fiatu ordean, bear dan bezela sinisten, ezagutzen, eta konsideratzen badegu, gerez bakarrik, ezin gauza onik egingo degula; ezin onean iraungo degula, eta erraz eroriko gerala, eta ezaguera orrekin humillaturik Jaungoikoari eskatzen ari bagera, esperanza osoarekin Jesu-Kristoren izenean arren berak argitu gaitzala, geren pekatuaren gaiztakeria, eta kalte andiak ondo ezagutzeko, eta digula bere grazia, eta indarra gure propositoak kontuz gordetzeko; orduan Jaungoikoak pozik emango digun argitasun, eta laguntasunarekin indartuko gera; eta egon gaitezke, eta egongo gera pekatu mortalik egin bage, batez ere, benetan artu nai baditugu proposito egiazkoa daukagula aditzera ematen duen erremedioak.\nBadakizue alabaña, N.K. gauza bat iristeko borondate egiazkoa edo deseo eragillea daukagun edo ez, ageri dala, ura alkanzatzeko egiten ditugun aleginetan, eta artzen ditugun neurri, eta medioetan. Gauza bat deseatuagatik, ura izateko batere nekatu nai ezpagera, señale da, deseo argala edo erdi naia baizik eztegula; alperraren edo nagiaren deseoa da ori, eta orrelakoaz Infernua beterik dago. Nai badezue bada gogotik proposito irmoa, eta borondate egiazkoa dezuela aditzera eman, eta benetan Infernutik libratu, eta Zeruko gloria iritxi, nai ta ez artu bear dituzue bide oek. 1. Ondo prestaturik, erakusten satzuen moduan, egiazko damutasunarekin, eta aurrerako proposito eragille batekin konfesio on bat egin. 2. Artu dituzuen proposito, eta asmo santuetan irauteko, egunoro oriek berritu, eta kontuz gordetzeko Jaungoikoari bere argia, grazia, eta laguntasuna gogotik eskatu. 3. Len pekatu mortal eragin oi dizuen okasio, peligro, eta arriskuan bazaudete, bereala alde egin izurrizko toki batetik bezela; bada zure begia edo oña bezin bearra izan arren, larga bear dezu, eta ez artara biurtu. 4. Zuen gaizki egiteko edo esateko, nola orditzeko, ostutzeko, birau gaizto edo juramentuak edo joku erabageak egiteko &. oitura edo aztura gaiztoaren kontra armatu, peleatu, eta ura desegiteko, alegin biziak egin bear dituzue; batez ere Jaunqoikoari sarri, eta benetan bere indarra eskatuaz, eta zuen buruak mortifikatuaz. 5. Bakoitzari berea bertatik al bada biurtu bear diozue, bada bestela propositorik eztago. Eta 6. orrez ostean, asko balio du Kristau on bati dagozkion egunoroko lan edo obrak, ala espiritualak, nola denporalak, ondo zuzendurik edukitzea, Konfesoreak erakutsiko dion moduan, bakoitzaren bizimoduari dagokan bezela, eta batez ere, egunoro konsideratzea Jaungoikoari zenbat zor diogun, eta gure animako betiko salbazioak zenbat balio duen. Eta orrela Jaungoikoari bere laguntasuna eskatzen, eta bere partetik alegin egiazkoak egiten, eta neurriak artzen ari dan Kristauak, motiborik asko dauka, proposito irmoa, eta sendoa izan zuela, uste izateko; eta baita gero, ustez uste bage, tentazio esturen batean edo okasio peligrosoren batean argaltasunez utsegita gertatuko balitzaio ere (bada iñor munduan seguru eztago) batez ere bereala damutzeko alegiñak egin, eta lengo propositoak berritzen baditu; baña kontrara, Konfesioaren ondoren erremediorik egin bage, indarrik bere buruari egin bage, bere oitura gaiztoa goitzeko, okasio gaiztotik alde egin bage, len bezin ardurabage pekatu mortalean bizi izan bada; nola sinistu lezake damutasun egiazkoa, eta proposito irmoa, sendoa, eta eragillea zeukela? Eta, nola kejatu liteke, Konfesoreak bere onagatik, benetan erremediatu nai duelako prueba ziertoak eman eragiteagatik, egun batzuetarako absoluzioa luzatzen badio? Nai du bere burua ezeze, Konfesoreak ere bere buruarekin Infernura eraman? Esna zaitezte bada arren Kristau itxu, ardurabageak, gaizki oituak; eta orrelako iduripenezko edo aozko damutasun, eta proposito ariñakin mudanzarik erakutsi bage, oraindaño konfesatu zeratenak, nai ezpadezue betiko kondenatu, konfesio jeneral on batekin lengo konfesio gaiztoak erremediatu ditzazue, eta aurrerako beste bizimodu on bat artu ezazue, eta zuek borondate ona, eta deseo eragillea erakusten badezue, Konfesoreak pozik lagunduko dizue, eta zer egin erakutsiko dizue.\n3. Eta orain zuek orretara obeto mugitzeko, eta alaitzeko antxititik agindu dedan dotriñari narraiola, galdetzen det; Zergatik pekatu larri edo pisuari deritza mortala edo iltzallea edo eriozkoa? Zergatik iltzen duen egiten duanaren anima; eta dotriña gai au zeoro esanik badaukagu ere mortalaren berariazko explikazioan; orain bakarrik diot, pekatu mortalak eztiola kentzen animari bizitza naturala, begiz ikusten deguna, baizik orrek baño infinitamente geiago balio duen graziazko bizitza espirituala, naturalezaz gañekoa; Jaungoikoaren seme edo alaba maiteak egiten gaituana; Jesu-Kristoren senide, eta zati edo mienbro biziak, eta Espiritu Santuaren bizileku edo jarleku ederrak egiten gaituana; Zeruko deretxoa ematen diguna, eta obra on guziakin Zeruko gloria geiago irabazteko eskua ematen diguna; ori guzia galdu eragiten digu pekatu mortal batek, eta egiten gaitu Jaungoikoaren etsaiak; Infernuko deabruaren zorigaiztoko katibu, esklabu edo menpeko billauak; aren bizileku infame lotsagarriak, eta estadu orretan gauden artean, ezin Zerurako ezertxo ere irabazi edo merezi dezakegu, munduan egiñal obra on guziak egingo baginduz ere. Eta pekatuko estadu orretatik irten bage, illko bagiña, orra betiko gloria galdurik, eta betiko infernura kondenaturik. A! Begiakin ikusi al bagenza, nolako gorroto bizia pekatuari artuko giñioken! Eta nolako alegiñak pekatutik bereala irteteko, egingo ginduzkean.\nG. Eta pekatu mortala egin ezkero, bereala konfesatu bear du? E. Txit ondo lizate, baña eztago artara bearturik. Zer egin bear du bada? Bere pekatuen egiazko damutasun kontriziozkoa artu edo eduki, ez berriz pekaturik egiteko propositoarekin, eta Eliza Ama Santak agintzen duenean konfesatzeko asmoarekin.\nAskotan aditzera eman dizuet, N.K. zenbat errazago, eta seguruago iristen dan pekatuaren barkazioa Konfesioko Sakramentuarekin akto kontriziozko utsarekin baño; eta argatik eztezue arren luzatu bear, pekatu mortalik egitea gertatzen bazatzue, len baño len ondo konfesatzea, bada bitartean beti kezkatan egon bearko dezue: aranza bat sartzen bazatzue, bereala ateratzen dezue; puzonia duen janaria edo edari bat ustekabe artzen badezue, sosegurik eztezue, ura trukatu edo bota artean edo erremedioak artu artean; bada ezta pekatu mortala baño aranza gogorragorik, eta mingarriagorik; eta ezta izurri, beneno, eta puzoni illgarriagorik, eta kaltegarriagorik. Bote ezazue bada len baño len zuen biotzetik konfesio humill eta damuzko batekin, eta txit konsolaturik geldituko zerate.\nEta konfesioa luzatzea gertatuko balitzatzue, eztezazuela arren luzatu akto kontriziozkoa benetan, eta bereala egitea; bada orretara bearturik zaudetela erakusten due Elizako erakusle edo maisu aundi askok; 1. zerren pekatua kontrizioarekin desegin edo kendu artean zuen Jaungoikoa zuen jabea, zuen Aita ona, eta zuen ongille guztiz aundia aserraturik, ofenditurik, agrabiaturik, eta injuriaturik daukezue; eta zuen projimoarekin aserratu, eta injuriatu ezkero, bereala pakeak egiteko obligazio estua badezue, eta bitartean zuen eskuetatik ofrendarik batere Jaungoikoak artu nai ezpadizue, zenbat arrazoi geiagorekin Jaungoikoa bera desagrabiatu, desaserratu, aplakatu, eta zor diozuen honra bereala biurtu bear diozue? 2. Eta orretara orobat obligatzen zaitue zuen buruari edo animari zor diozuen karidadeak; bada instanteoro ill zaitezkean ezkero edo zenzua edo juizioa galdu dezakezuen ezkero, askori gertatu zaion bezela, pekatuan bazaudete, betiko kondenatuak izateko arrisku andian zaudete; Eta, nork soseguz lo egin dezake peligro orretan dagoala? Bada 3. (eta au da Santo Tomas Elizako Doktore andiak dakarren arrazoi indarsu bat) pekatu batek beste bat dakar, eta ezin dateke, luzaro pekatu mortal berriak egin bage egotea, pekatu mortalean bizi dana; zergatik almenik eztu, indarrik eztu, tentazio gaiztoai atzera esateko, baizik bera dago artara geiegi etziñik; eta ala, zenbat geiago luzatzen duen, penitenziarekin edo kontrizio egiazkoarekin pekatutik irtetea; anbat Jaungoikoari injuria geiago, eta bere buruari kalte geiago egiten dio; anbat nekezago pekatutik libratuko da, eta anbat kondenatzeko peligro andiagoan dago.\nEta orra zergatik pekatu mortal bat egin ezkero, geregan biurtzen geranean, gure gaizki egiñaz Jaungoikoak oroitu edo akorda eragiten gaituanean, bereala akto kontriziozkoa biotz osotik egiteko obligazioa degun; bada or ezagun da komunkiro, nor diran pekatari nasai ardurabageak, eta nor diran bakarrik pekatari argalak, ezagutu ezkero eren gaizki egiña, bereala damutzen zaienak, eta egiaz ondu nai duenak.\nAditu dezue bada, N.K. 1. pekatu benialaen damutasuna, zein bearra dan, eta nolakoa izan bear duen, pekatu benialak baizik konfesatzen eztiranean. 2. Proposito egiazkoaren irmotasuna zertan dagoan, nola ezagutzen dan, eta artan irauteko zer egin bear dan. Eta 3. Pekatu mortal egin ezkero, zein gauza probetxugarria dan len baño len konfesatzea, eta zein gauza bearra dan bereala akto kontriziozkoa benetan edo biotzetik egitea. Jarraio bada, N.K. aditu dezuen dotriñari; eta bertatik egiazko penitenzia egiten asi zaitezte, zuen salbazioa, eta betiko gloria aseguratzeko. Amen.


Aldudeko esne kooperatiba: emeki baina aitzinera | Baxe Nafarroa | KAZETA\nAldudeko esne kooperatiba: emeki baina aitzinera\nAldudeko Euskal Herriko esne kooperatiba gasnategiko (CLPB) zuzendariak enpresaren egoera ekonomikoaren berri eman du. Epe konplikatu baten ondotik, hobekuntza izan dutela azpimarratu du, nahiz eta egoera oraino “hauskorra” izan.\nKazeta|16/07/2019|0 comentarios Actualizada:\nAldudeko gasnategiko arduradunak baikorrak dira baina nahiago dute zuhurtasunez jokatu.\n“Duela zenbait hilabete zenbaki adierazleak gorrian ziren, baina emeki berderantz mugitzen ari gara”. Baikor baina zuhur, hala laburtu du Noël Oillarburuk Aldudeko esne kooperatibaren egoera ekonomikoa. Ekainean iragandako azken biltzar nagusian, ekoizleek kooperatibaren proiektuari babesa eman zioten beste behin, nahiz eta egoera oraino “konplikatua” izan. Zuzendariak prozedura judizialetatik ahalik eta fiteen ateratzea espero du, gisa horretan oinarri sendoak ukaiteko.\nKooperatibaren zenbaki adierazleak emeki hobetzen ari omen dira. Ekoizleak eta arduradunak baikorrak diren arren, gasnategiak Baionako merkataritza auzitegiaren jarraipen estupean segitzen du, baina “ekoizleek, bankariek, hornitzaileek eta bezeroek gugan konfiantza dute”, dio Oillarburuk.\nBaxe Nafarroako mendietako haran honetan garatzen den proiektu honen sinbolikotasuna nabarmendu behar da, bai politikoki bai ekonomikoki. Guziek elkarrekiko konfiantza baldin badute, “behar” batengatik dela uste du zuzendariak. Kooperatibak bere baitan ardi gasnari loturik 69 ekoizle biltzen ditu eta behi gasnari loturiko beste 25.\nAbian diren prozedura judizialak\nKooperatibaren zailtasunak hotz katearen fabrikazioaz arduratzen diren konpainiekin dituen auziekin du zerikusia. Hozkailuen makurguneek hainbat gasnaren ekoizpenerako zailtasunak eragin omen zituzten. Bi urte baino gehiago dira prozedura judizialak abiatu zirela. Hastapenean epaileak seinale ona eman bazuen ere, oraino deus ez da erabakia. “Epaileen ordezkaritza bat gure alde zen, baina zorigaitzez ez da bukatua”, azaldu du Oillarburuk.\nAuzian duten aurkariak ez du besoak gurutzaturik gelditzeko asmorik, helegitea jarri behar izatekotan “abokatu aski garestiak” ordaintzeko engaiatu baita. Kalte ekonomikoak aztertzeko dosierraren bigarren zati bat abian da oraindik. “Kalte hauengatik lehenbailehen kalte-ordainak jasoz gero, egoera berrezarri eta guziei ordaindu ahalko diegu”, dio zuzendariak. Oreka ekonomikoa ez ezik, irabaziak ere espero dituzte. Halere, Oillarburuk nahiago du oinak lurrean ukaitea: “Lehen seinale on bat izan badugu ere, aski zaila da hala mintzatzea”, ongi baitaki justiziaren denborak usu luzeak direla.


NAB Show News | 2021 NAB Show Media Bazkidea eta NAB Show LIVEko ekoizlea. Broadcast Engineering News | 2462. orrialdea 39979. | 2021 NAB Show News: Live Streaming, Podcasting, Broadcast Engineering, TV & Radio Technology eta Post Production News. NAB Show 2021.\nCBS Kirol Ekoizpeneko bekaduna\nComments Off CBS Sports Production Intern-en\nProdukzioko praktikak: Ekoizpen Barneak urrutiko produkzioaren berri emango dio lehendakariordeari eta parte hartuko du edizio saioak behatzen, zinta ikusteko eta ikerketak behar izanez gero. Kirol produkzioaren etorkizunerako interes handia beharrezkoa da.\nZuzendaria, Eduki Digitalen Ekoizpena\nComments Off Zuzendariari buruz, Eduki Digitalen Produkzioa\nKudeatu sourcing, datu bihurketa, eta indexazio eta saltzaileen kudeaketaz arduratzen den saila. Erakundearen helburuak eta epe luzerako plana laguntzeko beharrezkoak diren gaitasunak / gaitasunak identifikatu eta zehaztea (gaitasunak, trebetasun mailak eta langileen tamaina). Ziurtatu Produkzioko rolak beharrezko esperientzia duten pertsonek betetzen dituztela. Ziurtatu ASPren balioak eta bezero eta talde orientazio sendoa duten langileak atxikitzen eta kontratatzen ditugula, erritmo biziko ingurunean lan egiteko gai, kalitatearekin konprometituta eta zeregin anitzeko gai direnak. Ziurtatu sailaren errendimendua kudeatzeko plana modu egokian exekutatzen dela. Sarien erabilera koherenteak, entrenamenduak eta iritzi eraikitzaileak estrategia orokorra onartzen dute ...\nBrooklyn Rail, irabazi asmorik gabeko argitalpenak 2 eskuragarri dauden ekoizpen laguntzaileak bilatzen ari dira astean egunetan. Ekoizpen laguntzaileek dena laguntzen dute egiaztapenetik eta kopiatzetik banaketa eta sare sozialetara. Hautagai aproposak ingelesez, kazetaritzaz, diseinuz edo artez osatutako esperientziak ditu eta argitalpen independenteari buruz gehiago ikasteko interesa du. Ezin dugu ordainsari ekonomikorik eskaini, baina otorduak eta prentsa txartela eskaintzen ditugu.\nGune Produkzioko laguntzailea\nComments Off gunean Produkzioko laguntzailea\nBrooklyn-eko Gertaeren Diseinua eta Ekoizpen Konpainia jende berria bilatzen ari da freelance moduan 2013ko udazkenean / neguan. Hautagai idealak eduki behar dituzte: -Jarrera positiboa-Estetikaren zentzu orokorra eta artisautza ona-Lankidetzan aritzeko gogoa (taldeko jokalaria) - Ingurune kreatibo eta energetiko batean lan egiteko grina Posizio hau esku multzo ona duen norbaitek instalazioetan eta matxuretan lan egiten du, batez ere krisi garaian. Hautagaiak erritmo bizkorreko ingurunean egokitzeko, ikasteko eta zentratuta egon behar du. Trebetasunak honakoak dira: -Elementu eszenikoen instalazioa eta matxura -Kamioiak igotzea, kargatzea eta deskargatzea (astunak eta bestelakoak) -Enbalatzea ...\nZuzendaria, Produkzio Segurtasuna\nComments Off Zuzendaria, Produkzioaren Segurtasuna\n-EHS federal, estatuko eta tokiko araudiak eta eskakizunak betetzen dituela kontrolatzen du, baita EHSren baimen eta baimen guztiak identifikatu eta eskuratzea ere. EHS programak eta politikak identifikatu, garatu eta inplementatzen ditu, Produkzioen Segurtasun Eskuliburuak barne (Lesioak eta Gaixotasunak Prebenitzeko Programak), Arriskuen Komunikazio Arauak, Esposizioen kontrola, odolean patogenoak diren programak, airearen kalitatearen betetzea, arnasguneen babesa, babes pertsonalerako ekipoen ebaluazioak, aireko igogailuen segurtasunerako prestakuntza eta ziurtagiriak, erorketa babestea eta lesioen jarraipena eta txostenak egitea. Produkzioei eta barneko taldeei zuzendutako EHS prestakuntza garatzen eta egiten du. gidoi / sormen tratamendua eta bestelako produkzioen plangintzarako materialak, eta etengabeko komunikazio produkzioko langileekin, proiektuak zuzendu eta berrikusteko segurtasun protokoloen berariazko protokoloak-Ikerketak, ...\nPost Produkzioko irakaslea\nComments Off post Produkzioko irakaslea\n1. Irakatsi ikasleei nola erabili Final Cut Pro eta Adobe Premiere narrazioaren ediziorako. 2. Argibide ikasleei After Effects eta Adobe CS5 erabiltzen dituzten koloreak zuzentzeko eta oinarrizko ikusizko efektuak.3. Ikasi ikasleei DaVinci Resolve erabiltzen nola kolore zuzentzeko.4. Sartu kolore zuzentzeko oinarrizko kontzeptuak, baita jarraipena, power leihoak eta esparruak erabiltzeko ikasgaiak ere. 5. Irakatsi ikasleei RED CINE-X nola erabiltzen diren koloreak zuzentzeko.6. Ikasleei 16mm, 35mm, HDSLR eta RED kameraren jatorria duten proiektuetarako lan-fluxuak lortzeko jardunbide egokietan. 7. Azal itzazu bideo konpresioarekin eta formatuekin lotutako kontzeptuak.1. Koloreen ezagutza profesional zabala ...\nComments Off postprodukzioko ingeniaria\nHazten ari den komunikabideen konpainia esperientzia handiko bideo ingeniari bat bilatzen ari da gure postprodukzio azpiegitura garatzeko. Posizio honek postprodukzioko langileekin elkarreragitea, arazoak aztertzea, arazoak konpontzea eta bideo arazoak konpontzea eskatzen du. Esperientzia izan behar du bideo-postprodukzioko sareekin eta zerbitzari instalazioekin. Laneko fluxuen eta hardwarearen plangintza, garapenean, ezarpenean igorpenaren postprodukzioaren jarduerak zuzendu. Konpainiaren sareko komunikazioen eta NLE azpiegituren dokumentazioa, laguntza eta mantenimendua emateko gaitasuna mantentzea. Hautagaiak ulermen zabala izan beharko luke Postprodukzioko fluxuen inguruan. Aurretik esperientzia izan beharko luke postprodukzio instalazio batean edo zinta gelan. Postprodukzio analisiaren ezagutza, ...\nGero eta ekoizpen konpainia gehiagorako beharrezkoa den Post Produkzioaren Koordinatzailea, gaur egun proiektu ugari dituena. Eginkizun hori betetzen duen pertsonak entregatzeko zerrenda zabala koordinatuko du, ordutegiak editatu eta komunikabideen kudeatzaileak eta PAak gainbegiratuko ditu. Xehetasunetan arreta bikaina duen norberaren bila, norberak motibatuta, ikasteko gogoz eta konpainia bikain batean laguntzeko. Koordinatzailea AMC, Vh1, Spike, HIST, Discovery, Bravo, A&E bezalako sare handiekin arituko da, baita gure barne galdaketa eta garapen sailekin lan egiten ere.\nPage 2,462 of 2,472«Lehen...2,4302,4402,450«2,4602,4612,4622,4632,464»2,470...Azken »


Edizio kritikoaren iturriak: OZO\nIturriaren izena: Zazpi Olerki (Olerti-koak)\nArgitalpen-datuak: Daktilografiatuen sorta, 3 orri\nIturriaren urtea: 1956 (1960~)\nOrrialde-kopurua: 3 orri\nDokumentu mota: Daktilografia\nKanpo-deskripzioa: Din-A-4 tamainako hiru orri dira, alde bakarretik makinaz idatzita, hasierako honako titulu honekin: "Zazpi olerki". Zenbakituta daude zazpi olerkiak eta bata bestearen jarraian idatzita.\nEdukia: Zazpi olerkiok Olerti sortak argitaratu zituen 1961eko III-IV (Urrilla-Lotazilla /Urria-Abendua) zenbakian -zenbaki horretan argitaratutakoak bakarrik daude, eta argitaraturiko zazpiak daude-. Gero Elorrik argitaratu zituen denak berriro.\nGaiak: Izadia da bildumako olerki gehienon gaia.\nDatazioa: Badirudi "Zazpi Olerki" sorta hau Olerti-n argitaratu ondoren egina dagoela, azkenean Olerti-ren erreferentzia bibliografikoa baitakar; baina Elorri argitaratu baino lehenago, bestela liburuaren erreferentzia bibliografikoa jarriko zuelako seguruenik, eta ez Olerti-rena. Gainera Olerti-n argitaratutakoa eta kopia honetakoa berdin- berdin daude; eta gero Elorri-n sartuko duen aldaeraren bat edo beste jaso gabe daude bi kopia horiean. Bestalde, horko denak ELRL-n ere badaude (1956 aurretikotzat jo duguna). Horregatik, sorta 1960kotzat jotzen badugu ere, hemen olerkiak 1956 edo lehenagokoak dira.


Magia zaletasuna bultzatzea helburu, zapatuan hasiko dira elgetarrak ikastaroarekin — Elgetako UdalaTelegram GlyphTelegram Glyph\nMagia zaletasuna bultzatzea helburu, zapatuan hasiko dira elgetarrak ikastaroarekin\n2010-03-05T13:07:00+01:00 2010-03-05T13:07:00+01:00 2010-03-05T13:07:00+01:00\nHilabeteko atzerapenarekin bada ere, zapatuan hasiko da Espaloian magia ikastaroa. Zapatu goizero, zortzi hilabetez, Jose Angel Suarez ilusionistak gidatuko du ikastaroa. Helburua: magia zaletasuna butzatu eta hastapeneko oinarrizko trikimailuak erakustea.\nMaiatzera arte itxaron beharko da Elgetako Espaloiako jaialdi bereizgarriena den Magia Mostra hel dadin. Azken orduko aldaketarik ezean, maiatzeko bigarren aste bukaeran egingo da VI. Magia Mostra. Oraindik denbora dezente falta bada ere, ekimen horren barruan sartzen den magia ikastaro bihar hasiko da. Espaloiak hainbat mago eta ilusionista ditu lagun eta horri esker, horietako bat prest agertu da haren ezagutzak partekatzeko.\nJose Angel Suarez ilusionistaz ari gara, magiaren munduan 25 urte daroatzan adituari buruz, hain zuzen. Gainera, 11 urtez izan da magia irakasle. Esandako moduan, zapatuan hasiko da ikastaroa eta, bi hilabetez, zapatu goizero ordu eta erdiko saioak emango ditu Suarezek (11:30-13:00). Irakasleak aditzera eman duenez, magia zaletasuna bultzatzea eta hastapeneko oinarrizko trikimailuak irakastea da ekimenaren helburua. Suarezek honakoa uste du-eta: "Magia ez da egun baterako zaletasuna, bizi osorakoa baizik".\n15 lagun asko jota\nOraingoz hamar lagunek eman dute izena. Suarezek 15 ikasle gura ditu asko jota, dioenez, klaseak "martxa onean" joan daitezen. Gogotsu dago elgetarrekin bere ezagutzak partekatzeko.\nAzkenik, Suarezek ezin izan du Magia Mostraren gainean ezer aurreratu. Itxaron egin behar.


‘Urretxun bizi gara’ ikastaroko parte hartzaileei diplomak eman dizkiete | Otamotz\nUrretxuko Udalak Urretxun bizi gara ikastaroan parte hartu duten etorkinei diplomak banatu dizkie. Egitasmo honen helburua etorkinak lehenbailehen integratzea eta bertan jaiotakoen eta kanpotik etorritakoen arteko hartu-emana sustatzea da. Horretarako, herriari, elkarteei eta zerbitzuei buruzko informazioa eskaintzen diete. Aurten Honduras, Nikaragua, Kuba, Ekuatore Ginea, Pakistan eta Marokotik etorritako urretxuarrek parte hartu dute.\nDiploma banaketa atzo goizean izan zen, udaletxeko areto nagusian. Monica Leiva koordinatzaile eta gidariak eskerrak eman zizkien hamaika aste hauetan elkarbanatu duten guztiagatik. «Harrera eskola honetan, bizilagun berriei informazioa eskaintzen diegu. Baliabideak ezagutzea nahi dugu, bazterketarik jasan ez dezaten. Txangoak, bi- sitak, informazio saioak… egin ditugu. Gainera, Nagusilanek, Aspacek, Urolak, Goierrik, Lurrak eta gaztetxeak egiten duten lana ezagutzeko aukera eduki dute».\nJon Luqui alkateak Urretxun bizi den oro urretxuarra dela gehitu zuen. «Berdin du bakoitza non jaio den edo bere azalaren kolorea zein den. Kanpotik etortzen zareten guztiek asko eskaintzen diguzue. Erronka, sare bat ehuntzea da. Hemen jaio garenok zuekin inplikatzea. Ikastaro hau aletxo bat da. Lanik handiena zuek egiten duzue. Harrera eredu bat diseinatu behar da berehala urretxuarrak senti zaitezten. Monicari eskerrak eman nahi dizkiot bere inplikazioagatik eta zuek, antolatzen ditugun gainontzeko ekimenetan parte hartzera gonbidatzen zaituztet. Urretxu eta Zumarraga herri aktiboak dira eta horrek integrazioa errazten du».\nLeivak atzo Migratzaileen Eguna zela eta, Euskal Herriko migratzaile ezagunenetako bat (Joxe Mari Iparragirre) urretxuarra zela gogoratu zuen.\nBukatzeko, ikastaroan parte hartu dutenek hitza hartu zuten. Denek udalari eta Leivari eskerrak eman zizkieten. «Eskerrik asko ongi etorri honengatik. Nora joan eta zer egin ez genekiela heldu ginen eta eskola honi esker jendea ezagutu dugu eta urretxuarrak garela sentitzen dugu», esan zuen Walter Gadea nikaraguarrak.


Bide berdea / Bide naturala Iratiren Natur Bidea Lumbier Tartea 2 Km.\nZintzurrak Irunberriko Arroila Lumbier Tartea 5 Km.\nZintzurrak Arbaiungo Arroila Usún Tartea 11 Km.\nBehatokiak Arbaiungo arroilako behatokia Tartea 15 Km.\nBehatokiak Mirador de Gallipienzo Gallipienzo Tartea 25 Km.\nLakuak eta urtegiak Esako urtegia Yesa Tartea 28 Km.\nIbarrak Erronkaribar Roncal Tartea 30 Km.\nBehatokiak Uxueko behatokia Ujué Tartea 41 Km.\nIbarrak Aezkoa Aribe Tartea 50 Km.\nBehatokiak Ariztokiko behatokia Garralda Tartea 50 Km.


Arnasguneetako izakiak | Parlantzua\n2018-11-30 2018-11-30 Nerea Ibarzabal\nAnimaliei buruzko dokumental baten tonua eman nahi nion testuari, eta Felix Rodriguez de la Fuenteren ahotsa jartzeko esan behar nizuen, edo LA2eko dokumentaletako ahotsa gutxienez. Gero konturatu naiz euskarari buruz hitz egin nahi dizuedala eta ezingo dizuedala eskatu espainol hutsez mintzo den gizon-ahots ikoniko bat irudikatzeko nire ahotsean.\nBaina, saiatu arren, ez naiz gai euskal biologo famatu eta emakumerik izendatzeko, are gutxiago bere ahotsa zein den irudikatzeko, eta are gutxiagozuei eskatzeko bere ahotsa nirearen gainean proiektatzeko. Beraz, euskarariburuz esan dezakeguna esan dezakegula, zalantza bat geratuko da beti airean: nahikoa ote da euskaraz aritzea, ez bagabiltza euskaratik? Gure mundu erreferentzial propioa aberasteaz arduratzen ez bagara, eta besteenengan oinarritzen bagara etengabe?\nHau esanda, has dadila dokumentala:\nLeioako muino beti haizetsu eta beti lainoturantz, ikasle, irakasle etalangile saldoek goizeroko erromesaldia hasi dute. Denetarikoak nahasten dira logure usaindun autobusetan: gaztelerazko klaseetara joaten hasi diren Erasmuseko ikasle lotsatiak batetik; hiztun kamuflatuak bestetik: hau da, euskaraz hitz egiteko itxura duten arren, erdaraz mintzo diren lagun-taldeak, edo alderantziz; hibridoak ere hor daude: “me dejas el beroki”, edo “las ariketas” esaten dutenak; eta beste asko.\nOraintxe sartu da autobusera bere habitatetik lehen aldiz irten den espeziebat: arnasguneko euskalduna. Espezimen xelebrea, berak hala uste ez duen arren. Karrerako lehen mailan dago. Ez du inoiz euskara galduko denik sinetsi. Ohitua dago berak euskaraz egin eta denek euskaraz erantzutera. Autentikoena dela sentitzen du, eta bere euskalkia dagoenik eta freskoena dela. Barre egin izan die Getxoko bertsolariei “tz” txarto ahoskatzearren. Badaki arnasguneez gain, itoguneak eta basamortuak ere badaudela euskararen hautespen ez hain naturalean, baina ezin zuen imajinatu ere egin nolakoa zen beste lur lehor horietako bizimodua. Orain ari da ikasten.\nPribilegiatutik zapaldura hilabetean: Kafesne bat / ¿como? ; galdera bat /¿que?; beka eskatzeko paperak? / ay cariño, en castellano ; autobus gidariak, irakasleak, ikaskideak, kartelak. Zapalkuntza txikien zerrenda amaigabea idazten hasi da arnasguneko euskalduna, eta, instintuz, segituan elkartu da beste arnasgune batzuetako hiztunekin, elkarrekin konspiratzeko eta negar egiteko, ziur daudelako ezingo dutela biziraun lau urtez honelako egoeran.\nKlasean erreportaje bat, albiste bat, dokumental bat eskatzen diotenaldiro, euskararen egoeraz berba egiteko aprobetxatzen du. EHU ALA UPV? bezalako izenburuak erabiltzen ditu bere aurkezpenetan, eta Espejo Publicoren sentsazionalismo mailaz garatzen ditu. Mindutako piztia da, haserre dago arnasguneko euskalduna.\nEz du ulertzen nola, bien bitartean, bere Irungo, Derioko, Baionako ikaskideak lasaiago dauden. Are gehiago, pozik dauden, gelan euskaraz harremantzeko esparru bat eratu dutelako gutxienez. Leioa, errealitatearen porlanezko lagin hau.\nIgarotzen dira urteak eta arnasguneko euskalduna ez da hiltzen itolarriak jota. Baina jada ez da lehengo berbera. Desberdin itzultzen da herrira, desberdin irteten da lehorrera. Hizkuntza zapalduaren kontzientzia bereganatu du, ez du mugatu nahi bere talaia pribilegiatutik besteei begiratzera, ez du probintziartasunean erori nahi.\nEta ikasi du baloratzen UPV EHU bilakatzeko ahalegin etengabean bizi direnen lana. Agian gaur eskerrak eta dena emango dizkio Leioari, agian zerbait kantatu, idatzi… edo dokumentalen bat eskainiko dio.\nSailkatu gabea arnasgunea, ehu, euskara, euskaraldia permalink\nOne thought on “Arnasguneetako izakiak”\nPingback-a: Arnasguneetako izakiak • ZUZEU


Trans mitoei buruzko hitzaldia egingo du Aitzole Aranetak gaur, Igartzan - Goierriko Hitza : Goierriko Hitza\nTrans mitoei buruzko hitzaldia egingo du Aitzole Aranetak gaur, Igartzan\nIII. Trans Zikloaren barruko ekitaldia da. Sexologoa, eta trans eta feminista aktibista da donostiarra. Apirilaren 5ean 'bertso transaioa' egingo dute Ekaitz Goikoetxeak gidatuta\nBeasaingo III. Trasnzikloaren barruan, gaur, Trans mitoak desegin gaia izango du hizpide Aitzole Araneta donostiarrak. Sexologoa, eta trans eta feminista aktibista da Araneta. Berdintasun teknikaria da Pasaiako udaletxean. Araneta zakilarekin jaio zen eta 4 urte zituela esan zuen lehen aldiz neska zela, baina ez zioten kasurik egin. Eskolan iraindu egiten zuten, eta irakasleek ez zioten lagundu.\nBeraz, Aranetarentzat garrantzitsua dira Trans Zikloa bezalako ekintzak, «gaiaren inguruko kultur proiektu gutxi dago, eta beharrezkoa da jendearengana hurbiltzeko». Bere egoera berdinean dagoenari zein gomendio emango liokeen galdetuta, ondorengoa erantzun du: «Bizitzea, esperientzia ezberdinek jakitun egiten gaituzte. Eta ahal badute ikastea eta irakurtzea, oro har, oraindik orain jendeak asko kuestionatzen duelako komunitate hau egozten zaizkigun mito eta estereotipoengatik».\nBestalde, Trans Zikloaren barruan, apirilaren 5ean bertso transaioa egingo dute 22:00etan, Igartzan, Maialen Lujanbio, Uxue Alberdi, Alaia Martin, German Urteaga, Maider Arregi eta Manu Goiogana bertsolariekin.


Entzelado (mitologia) - Wikipedia, entziklopedia askea.\nArtikulu hau greziar mitologiako pertsonaiari buruzkoa da; Saturnoren satelitea gaitzat duena beste hau da: «Entzelado (satelitea)»\nEntzelado (antzinako grezieraz: Ἐγκέλαδος, Enkelados; latinez: Enceladus) greziar mitologian, Erraldoietako bat zen, Uranoren semea: Kronosek zikiratu zuenean atera zitzaion odoletik sortu zen. Beste bertsio batek Gaiatik jaio zela dio, azken honek berak bakarrik sortua edo Tartarorekin, jainkoen kontrako haserrealdi batean, sortu zuela.\nEntzeladok Olinpiar jainkoen aurkako gerra Zeusen tximistengatik galdu zuenez, Atenak Etna mendian lurperatu zuen. Bestalde, Pausaniasen arabera, Ateneak zapaldu egin zuen Siziliako uhartea bera gainera jaurti zuenean. Etna sumendiko sugarrak Entzeladoren arnasketa zirela suposatzen zen, eta honen erupzioak sumendiaren barnean zegoen erraldoiaren alde zauritua igurzten zenean gertatzen zirela uste zen, hala esaten baitzuen Luzilo poeta ezagunak.\nBatzuen iritziz, Entzelado eta Tifon izaki berdinaren bi izen ezberdin dira.\nIzen berdineko beste pertsonaiak[aldatu | aldatu iturburu kodea]\nEgipto eta Argifiaren seme bat, bere ezkontze egunaren gauean, bere emazte Amimona danaideak erail zuen.\nTartaro, Gaia, Urano